Mahkamah benarkan Rumah Bonda beroperasi semula dengan bersyarat

Pertubuhan Kebajikan Rumah Bonda Kuala Lumpur atau dikenali Rumah Bonda dibenarkan untuk membuka operasi semula tetapi dengan bersyarat, premis berkenaan berkenaan tidak boleh beroperasi sebagai pusat jagaan.

Kebenaran pembukaan semula Rumah Bonda diberikan Mahkamah Majistret Kuala Lumpur hari ini selepas dikenakan tindakan Lak (penutupan) pada 12 Julai tahun lalu ekoran Notis Lak daripada Jabatan Kebajikan Masyarakat (JKM) Wilayah Persekutuan Kuala Lumpur (JKMWPKL) kerana tidak berdaftar di bawah Akta Pusat Jagaan 1993.

Majistret Nur Syafiqah Noorinda hari ini membenarkan perintah untuk menanggalkan Lak seperti yang dipohon Rumah Bonda melalui pengerusinya Siti Bainun Ahd Razali dalam saman pemula difailkan 7 Jun lalu terhadap Jabatan JKM WPKL supaya premis itu dibuka semula.

Menurut peguam Asiah Abd Jalil yang mewakili Rumah Bonda selaku plaintif kepada media, perintah menanggalkan Lak diberikan Mahkamah Majistret di bawah Seksyen 16A Akta Pusat Jagaan 1993, tanpa bantahan daripada pihak JKM.

Beliau berkata, melalui perintah itu, Rumah Bonda hendaklah mengaku janji bahawa premis berkenaan tidak akan digunakan sebagai pusat jagaan.

Katanya, Rumah Bonda sudah dikompaun dan menjelaskan kompaun berjumlah RM5,000 pada 25 April 2022.

Dalam prosiding itu, Pengarah JKMWPKL diwakili Peguam Persekutuan, Fatin Shafira Ab Patah.

Melalui afidavit sokongan difailkan bersama saman pemula berkenaan, Siti Bainun berkata, Pertubuhan Rumah Bonda ditubuhkan pada 31 Januari 2019 yang pada mulanya beroperasi di Laman Residen, Kipark Seri Utara sebelum berpindah ke Taman Setapak pada 27 Oktober 2020.

Di Taman Setapak, rumah perlindungan itu dikenali dengan nama Rumah Bonda dan sepanjang beroperasi, ia berada bawah pengawasan dan pemantauan JKMWPKL.


Apa khabar vending machine? Fadhli sindir Rafizi

Ahmad Fadhli Bin Shaari menyindir Menteri Ekonomi, Rafizi Ramli yang sebelum ini menjanjikan untuk memasang kira-kira 5,000 mesin layan diri (vending machine) di seluruh negara.

Ahli Parlimen Pasir Mas itu meminta Rafizi yang terkenal dengan formula ajaibnya itu menjelaskan sama ada mesin layan diri tersebut sudah dipasang ke seluruh negara dan mempersoalkan adakah langkah tersebut berjaya mengurangkan kos sara hidup rakyat sekarang ini.

“Pada pertengahan Jun lepas Menteri Ekonomi telah letakkan sasaran untuk menempatkan 5000 ‘vending machine’ di seluruh negara sebagai satu usaha inisiatif pendapatan rakyat dalam masa dua bulan.

“Bila dipertikaikan bahawa kaedah ini tidak menyelesaikan masalah kuasa beli rakyat yang berkurang, dijawab bahawa ini idea yang pembangkang tidak pernah terlintas di fikiran,” sindirnya dalam satu hantaran di Facebook.

Fadhli yang juga Ketua Pemuda Perikatan Nasional (PN) itu berkata kini sudah dua bulan, tetapi masih belum kelihatan banyak mesin layan diri disediakan di seluruh negara seperti yang diwar-warkan oleh Rafizi.

“Sekarang dua bulan sudah berlalu. Apa khabar vending machine? Sudah berjalan baikkan vending machine yg sedia ada ditempatkan itu?

“Sudah tentu seluruh negara sudah sampai 5000 mesin layan diri ini hasil usaha menteri bijak pandai.

“Soalan dalam sidang dewan akan datang antaranya saya ingin memohon sudilah apa kiranya untuk letakkan satu mesin ini di kawasan kami buat tatapan rakyat sekalian,” katanya lagi.

Terdahulu, Rafizi melancarkan Inisiatif Pendapatan Rakyat (IPR) pada 26 Februari lalu yang antara lain mempromosikan penjualan makanan melalui mesin layan diri.

Bagaimanapun, timbul kritikan terhadap inisiatif tersebut yang dilihat tidak membantu peniaga mahu orang ramai dalam berdepan peningkatan kos sara hidup.

Malahan, terdapat juga rungutan mesin layan diri tersebut tidak berfungsi dengan baik dan memerlukan penyelenggaraan yang sistematik berkos tinggi.


PAS terbuka untuk teruskan kerjasama dengan UMNO: Mohd Amar

PAS sentiasa terbuka untuk meneruskan kerjasama dengan UMNO menerusi Muafakat Nasional (MN) pada Pilihan Raya Umum Ke-15 (PRU15), kata Naib Presidennya Datuk Mohd Amar Nik Abdullah.

Beliau berkata PAS bukan sahaja sentiasa terbuka untuk menjalin kerjasama dengan UMNO bahkan dengan semua parti politik yang mengutamakan Orang Melayu dan agama Islam sekali gus bertepatan dengan matlamat utama perjuangannya, lapor Bernama.

Mohd Amar berkata keterbukaan PAS adalah bagi menjaga kepentingan ummah dan menghalang Pakatan Harapan kembali menjadi kerajaan.

“Sekarang PAS masih terbuka untuk bersama dengan UMNO sekiranya UMNO boleh menilai semula pendiriannya sebelum ini dan kembali bekerjasama dengan PAS, kita sentiasa terbuka untuk bekerjasama dengan UMNO.

“Malah apabila Datuk Seri Ismail Sabri Yaakob menjadi Perdana Menteri pun, kita tidak menarik sokongan. Kalau kita mahu khianati UMNO, ketika inilah kita nak tarik sokongan,” katanya kepada pemberita di sini hari ini.

Timbalan Menteri Besar Kelantan itu berkata demikian ketika diminta mengulas kenyataan Presiden UMNO yang juga Pengerusi Barisan Nasional Datuk Seri Dr Ahmad Zahid Hamidi bahawa kerjasama parti tersebut dengan PAS melalui MN perlu dilupakan pada PRU15.


Wan Zahidi Mufti Perak

Sultan Perak, Sultan Nazrin Shah, berkenan melantik Datuk Wan Zahidi Wan Teh, sebagai Mufti Perak, yang baharu untuk tempoh dua tahun berkuat kuasa 1 Ogos depan.

Setiausaha Kerajaan Negeri Perak, Datuk Ahmad Suaidi Abdul Rahim, berkata Wan Zahidi kini Pengerusi Jawatankuasa Muzakarah Majlis Kebangsaan Bagi Hal Ehwal Ugama Islam Malaysia.

Beliau berkata, Wan Zahidi yang berasal dari Gerik, merupakan seorang tokoh pemikir Islam yang memberikan sumbangan besar kepada dunia akademik, penyelidikan, pendidikan serta pembangunan modal insan.

“Beliau memiliki pengalaman lebih 40 tahun dalam perkhidmatan awam dan bidang akademik khususnya dalam pentadbiran Islam.

“Beliau pernah menjawat pelbagai jawatan penting seperti Pakar Perunding Yayasan Dakwah Islamiah, Rektor Kolej Islam Darul Ridzuan, Mufti Wilayah Persekutuan dan Felo Kehormat Kanan Universiti Islam Malaysia,” katanya dalam kenyataan hari ini.

Pada 30 Mei 2021, Tan Sri Dr Harussani Zakaria, 82, yang dilantik sebagai Mufti Perak sejak 1985 meninggal dunia di Hospital Raja Permaisuri Bainun di sini semasa mendapatkan rawatan kerana jangkitan Covid-19. – Bernama


Beli nasi ganja guna helikopter, pengarah urusan bergelar ‘Datuk’ didakwa

Seorang pengarah urusan syarikat bergelar Datuk yang menerbangkan sebuah helikopter untuk mengambil pesanan bungkusan nasi ganja di Padang Ipoh didakwa di Mahkamah Majistret Ipoh hari ini atas pertuduhan tidak mematuhi pelan penerbangan, tahun lepas.

Tertuduh Mohamed Raffe K. Chekku, 53, yang mengaku tidak bersalah didakwa melakukan kesalahan itu di kawasan Padang Ipoh di sini kira-kira pukul 9.50 pagi hingga 10 pagi, 23 Julai 2021, lapor Bernama.

Mengikut kertas pertuduhan, Mohamed Raffe didakwa melanggar Kaedah-Kaedah Udara seperti yang ditentukan oleh Ketua Pengarah Penerbangan Awam dalam ‘Civil Aviation Directive 2 – Rules of the Air’ di bawah Chapter 3.

Ia tidak mematuhi ‘Flight Plan’ yang dikemukakan apabila telah membuat pendaratan sebuah pesawat jenis Bell 505 nombor pendaftaran 9M-RCI di lokasi selain daripada Aerodrome yang dinyatakan dalam Flight Plan.

Pertuduhan itu dibacakan di hadapan Majistret Jesseca Daimis dan kesalahan itu dikemukakan mengikut Peraturan 77(2) Peraturan-Peraturan Penerbangan Awam 2016 dan boleh dihukum di bawah Peraturan 206 (3)(a) peraturan yang sama.

Ia memperuntukkan hukuman denda maksimum RM50,000 atau dipenjarakan selama tempoh tidak melebihi tiga tahun atau kedua-duanya bagi seorang individu jika sabit kesalahan.

Pendakwaan dikendalikan Timbalan Pendakwa Raya Jean Sharmila Jesudason manakala tertuduh diwakili peguam Datuk Dr Baljit Singh Sidhu.

Jesseca membenarkan jaminan sebanyak RM5,000 dengan seorang penjamin ke atas tertuduh dan menetapkan 29 Jun ini sebagai tarikh sebutan semula kes.


Apa berlaku dalam mesyuarat MT, dua ahli beri gambaran UMNO khianat Melayu

Walaupun semua Ahli Majlis Tertinggi (MT) mengunci mulut daripada memberi cerita sebenar yang berlaku dalam mesyuarat baru-baru ini, namun terdapat ahlinya memberi gambaran jelas parti itu mengkhianati orang Melayu.

Mesyuarat MT UMNO terakhir pada Rabu malam membuat keputusan untuk bersama dengan Pakatan Harapan (PH) yang terdapat dalamnya parti DAP, seteru utama UMNO sekian lama tetapi lain pula jadinya apabila kini boleh duduk sebantal bersama.

Menurut laporan, terdapat dua ahli MT UMNO yang memberi sekilas gambaran tentang apa yang berlaku dalam mesyuarat lewat malam yang dipengerusikan Datuk Seri Ahmad Zahid Hamidi pada Rabu lalu.

Salah seorang ahli MT, Datuk Khaidhirah Abu Zahar menzahirkan rasa tidak puas hati dan kekecewaannya dengan parti tersebut dalam catatan di akaun Instagramnya.

“Saya bukan perkauman. Saya hanya anti DAP,” tulisnya.

Beliau kemudian mendedahkan beberapa pemimpin UMNO dipercayai mereka yang bersekutu dengan Zahid menolak hujah semasa mesyuarat untuk parti itu bagi membela orang Melayu, yang menjadi laungan UMNO ejak awal penubuhannya.

“Masih terngiang-ngiang di telinga, jelas di mata, suara-suara pemimpin UMNO yang memperlekehkan kepentingan orang Melayu-Islam di Malaysia ini dalam meeting MT semalam.

“Tak perlu dah jaga orang Melayu ni. All this are bullshit’,” katanya, memetik pemimpin yang tidak dinamakan.

Seorang lagi ahli MT UMNO, Datuk Armand Azha hanya memuat naik tanda “emoji” menepuk tangan diiringi bendera Malaysia berlatar belakangkan warna hitam.

Pemimpin dan Ahli Parlimen (MP) UMNO dilihat hampir berdiam diri walaupun terdapat kenyataan keras menentang pengisytiharan Zahid yang menyokong cikgunya, Datuk Seri Anwar Ibrahim sebagai Perdana Menteri Ke-10.

Bantahan itu memuncak selepas surat yang ditulis oleh Zahid, menyatakan 30 MP Barisan Nasional (BN) menyokong Anwar, berdasarkan “mandat” beliau sebagai Pengerusi gabungan itu.

Surat itu bercanggah dengan kenyataan BN sebelum ini bahawa ia akan kekal berkecuali dalam persaingan merebut jawatan PM antara Anwar dan Pengerusi Perikatan Nasional, Tan Sri Muhyiddin Yassin.

Pada mesyuarat lewat malam di Kuala Lumpur 22 November lalu, Zahid berdepan gesaan supaya beliau berundur, sehingga terpaksa dibawa keluar dari bilik persidangan selepas dituduh membuat keputusan berseorangan tanpa berunding dengan MP berhubung sokongan kepada Anwar sebagai PM.

Sebelumnya, MP UMNO termasuk bekas PM Datuk Seri Ismail Sabri Yaakob dan MP Sembrong Datuk Seri Hishammuddin Hussein berkata mereka bersedia untuk dipecat kerana menentang keputusan sedemikian.


Bursa dibuka rendah, prestasi semalaman Wall Street turut lemah

Bursa Malaysia memulakan sesi dagangan pagi ini rendah seiring dengan prestasi lemah semalaman di Wall Street di tengah-tengah kegiatan jualan besar-besaran selepas hasil 10 tahun Amerika Syarikat melonjak melepasi paras 3.0 peratus, kata seorang peniaga.

Pada jam 9.05 pagi, penanda aras FTSE Bursa Malaysia KLCI (FBM KLCI) susut 7.94 mata kepada 1,575.04 daripada penutupan Khamis pada 1,582.98, menurut laporan wartawan Bernama.

Indeks utama itu dibuka 8.83 mata lebih rendah pada 1,574.15.

Di pasaran yang lebih luas menyaksikan kaunter rugi mengatasi untung 435 berbalas 55 manakala 156 kaunter tidak berubah, 1,592 tidak diniagakan dan 16 yang lain digantung.

Jumlah dagangan adalah sebanyak 180.54 juta bernilai RM103.91 juta.

Menurut Naib Presiden Penyelidikan Eekuiti Rakuten Trade Sdn Bhd Thong Pak Leng, Purata Perindustrian Dow Jones (DJI) kerugian lebih 1,000 mata manakala Nasdaq jatuh hampir 650 mata.

“Memandangkan kemerosotan dramatik di Wall Street, kami percaya pasaran serantau akan menyaksikan hari dagangan yang tidak menentu hari ini,” katanya kepada Bernama.

Di pasaran tempatan, beliau menjangkakan indeks FBM KLCI berada dalam aliran rendah antara 1,570 dan 1,585 hari ini.

Dalam kalangan saham wajaran tinggi Bursa, Maybank kekal pada RM8.99, kedua-dua Public Bank dan CIMB susut satu sen kepada RM4.62 dan RM5.10, Petronas Chemicals lemah 12 sen kepada RM10.18 dan IHH Healthcare turun dua sen kepada RM6.58.

Bagi saham aktif, PUC Bhd pulih setengah sen kepada 6.5 sen, Muhibbah Engineering menokok empat sen kepada 56.5 sen manakala Bintai Kinden, PDZ Holdings dan Saudee Group masing-masing tidak berubah pada 12.5 sen, 4.5 sen dan 5.5 sen.

Di papan indeks, FBM ACE menguncup 49.06 mata menjadi 5,525.50, FBM 70 merosot 125.14 mata kepada 13,498.41,Indeks FBM Emas turun 69.86 mata kepada 11,279.90, Indeks FBMT 100 susut 65.87 mata menjadi 10,933.64 sementara Indeks FBM Emas Syariah lemah 83.23 mata kepada 11,816.77.

Mengikut sektor, Indeks Perkhidmatan Kewangan susut 60.51 mata kepada 16,650.81, Indeks Produk dan Perkhidmatan Perindustrian turun 1.53 mata kepada 207.26 dan Indeks Perladangan merosot 106.11 mata kepada 8,657.83.


Pemilihan UMNO awal, mustahil Ismail Sabri boleh cabar Zahid bagi jawatan Presiden

Perdana Menteri (PM) Datuk Seri Ismail Sabri Yaakob belum pasti dapat mencabar Datuk Seri Ahmad Zahid Hamidi bagi jawatan Presiden UMNO sekalipun pemilihan parti diawalkan, ia memandangkan populariti Ahli Parlimen Bagan Datuk itu yang sangat hebat dikalangan akar umbi parti.

Jika Ismail Sabri meneruskan juga langkahnya untuk melawan Zahid bagi merebut jawatan nombor satu parti itu, ia boleh dianggap sebagai langkah berani mati dan memperjudikan masa depan politiknya sahaja.

Menurut Timbalan Presiden UMNO Datuk Seri Mohamad Hasan, pemilihan UMNO bagi penggal 2021/2023 mungkin boleh diadakan pada Julai tahun depan selewat-lewatnya, ia perlu dimulakan diperingkat cawangan dan bahagian terlebih dahulu.

Pemilihan bagi jawatan tertinggi pula mungkin pula diadakan pada November tahun depan selepas selesai semua pemilihan peringkat akar umbi parti.

Spekulasi berhubung pemilihan awal timbul susulan tindakan kem Ismail Sabri yang menolak sebarang usaha untuk mengadakan pilihan raya umum (PRU) awal, malah sekumpulan penyokongnya juga sudah mengadakan sidang media di Parlimen baru-baru ini dengan menyatakan sokongan supaya kekal sehingga habis penggal pada 2023 nanti.

Pendirian kumpulan Ahli Parlimen pro-Ismail Sabri itu bertentangan dengan hasrat Zahid yang mahu PRU diadakan awal selewat-lewatnya pada Februari tahun depan.

Senario terbaharu ini jelas menunjukkan wujud pertembungan antara kem Ismail Sabri dengan Zahid, bagaimanapun Zahid yang dikatakan mengawal hampir majoriti ahli-ahli Majlis Tertinggi (MT) juga kini sudah tidak lagi memiliki sokongan majoriti.

Difahamkan, terdapat ahli MT yang dahulu kem Zahid kini sudah bertukar kulit menjadi kem Ismail Sabri.

Bagaimanapun, Ismail Sabri dijangka berdepan laluan berliku sekiranya meneruskan hasrat untuk mencabar Zahid semasa pemilihan nanti.

Beberapa pemimpin akar umbi memberitahu Agenda Daily terdapat beberapa faktor yang akan menyebabkan Ismail Sabri bakal berdepan kegagalan jika masih berdegil dan tidak mengikut telunjuk Zahid supaya mengadakan PRU awal.

Ismail Sabri tidak sepopular Zahid yang mendapat sokongan padu akar umbi UMNO kerana walaupun terpalit dengan puluhan pertuduhan di mahkamah masih mempunyai pengaruh yang kuat dikalangan pemimpin bawahan parti itu.

Pemimpin akar umbi tidak melupakan jasa Zahid sebelum ini yang banyak membantu mereka semasa eranya menjadi Timbalan Presiden dan kemudiaan naik menjadi Presiden parti.

Akar umbi UMNO melihat Zahid sebagai ikon kebangkitan UMNO yang berjaya merancang strategi dan rancangan politik licik sehingga berjaya memastikan kembali menjadi peneraju utama kerajaan pusat.

Kejayaan memanipulasi dan bertindak licik dalam mempermainkan cikgunya, Datuk Seri Anwar Ibrahim sehingga terciduk dalam langkah dirancangnya sendiri membuktikan keupayaan Zahid sebagai seorang pakar dalam merancang taktikal langkah politik.

Walaupun Zahid dilihat terdesak kerana kes mahkamah dihadapinya, tetapi nampaknya Anwar lebih terdesak untuk menjadi PM kerana sudah gagal beberapa kali.

Zahid bijak mengambil kesempatan dan Anwar akhirnya terperangkap dengan permainan anak muridnya itu.

Kejayaan memenangi Pilihan Raya Negeri (PRN) Melaka yang lalu juga menambah keyakinan dan kepercayaan akar umbi terhadap kehebatan Zahid, UMNO menang besar dan bergaya hasil taktikal yang dirancangnya.

Mengambil kira senario semasa PRN Melaka apabila Zahid diangkat sebagai wira UMNO oleh akar umbi, berkemungkinan Ismail Sabri bakal berdepan cabaran yang hebat sekiranya terus menawarkan diri untuk melawan Zahid bagi jawatan Presiden.

Jika Ismail Sabri menganggap jawatan PM yang dipegangnya akan membantu kemenangan melawan Zahid, ia adalah satu kesilapan besar dan hanya akan memakan diri sendiri.

Realitinya, Zahid lebih popular dan apabila nama Ismail Sabri ‘diboo’ semasa berada dalam bilik gerakan utama di Melaka, ia adalah petanda dan isyarat jelas kepada Ismail Sabri supaya jangan sesekali berani mencabar Zahid selepas ini.

Namun, apa pilihan yang ada pada Ismail Sabri jika mahu kekal sebagai PM sehingga habis penggal, satu-satunya jalan yang ada adalah dengan menewaskan Zahid dalam pemilihan parti.

Tetapi, jika kalah dalam pemilihan UMNO kepada Zahid, dimana Ismail Sabri mahu meletak mukanya, ia pasti mengundang kemaluan yang besar apabila seorang PM kalah dalam pemilihan partinya sendiri sebaliknya yang diangkat adalah lawannya yang banyak terpalit dengan kes mahkamah.

Tidak ada salahnya untuk Ismail Sabri mencuba untuk melawan Zahid dalam pemilihan parti, tetapi beliau perlu juga sedar akan risiko dan implikasi selepas itu, beranikah Ismail Sabri berdepan sebarang kemungkinan selepas ini?


Covid-19: 592 kematian semalam termasuk kes tertunggak

Angka kematian akibat jangkitan Covid-19 di seluruh Malaysia yang menunjukkan 592 pesakit meninggal dunia semalam, turut membabitkan kes tertunggak yang tidak dilaporkan sebelum ini.

Angka itu ditunjukkan dalam laman web baharu Kementerian Kesihatan (KKM) berkaitan Covid-19, COVIDNOW, yang mengesahkan hanya 100 kes kematian direkodkan sepanjang 24 jam sehingga 12 tengah hari semalam, manakala 492 kematian lagi adalah kes tertunggak.

Berdasarkan data COVIDNOW yang belum dibersihkan, dalam tempoh 24 jam semalam sebelas negeri merekodkan peningkatan kes kematian berbanding sehari sebelumnya.

Perkembangan itu menjadikan jumlah keseluruhan angka korban disebabkan Covid-19 di negara ini mencecah 20,419 kes.

Sehubungan itu, KKM dilaporkan sedang melakukan proses pembersihan data kes tertunggak bagi memastikan laporan kes berkaitan Covid-19 lebih tepat dan telus.

Sebelum ini, keadaan yang sama berlaku di Indonesia apabila catatan harian jangkitan baharu dan kes kematian akibat Covid-19 terlalu tinggi, namun setelah melakukan pembersihan terhadap data tertunggak, jumlah kes harian sebenar jauh lebih rendah.

Berikutan itu, KKM turut menjangkakan kes harian Covid-19 akan mencatatkan jumlah lebih tinggi bagi tempoh beberapa hari lagi, sehingga proses nyahdata itu selesai dilakukan.

Dalam perkembangan berkaitan, KKM melaporkan kes aktif dengan kebolehjangkitan Covid-19 di negara ini turut menunjukkan penurunan semalam, iaitu sejumlah 239,351 kes berbanding 242,161 kes pada Jumaat.

Daripada jumlah kes aktif itu, 199,480 atau 83.3 peratus sedang menjalani kuarantin di rumah, Pusat Kuarantin dan Rawatan Covid-19 Bersepadu (25,602), hospital (12,997), unit rawatan rapi (ICU) yang memerlukan alat bantuan pernafasan (548) serta ICU tanpa bantuan pernafasan (724).

Seramai 21,771 lagi pesakit Covid-19 disahkan sembuh menjadikan keseluruhannya daripada 1,955,881 kes positif, 1,700,730 pesakit disahkan sembuh sepenuhnya.


Kes pekerja asing: Anak beranak dilantik pegawai menteri DAP

Sayap Bersekutu Bersatu menggesa Suruhanjaya Pencegahan Rasuah Malaysia (SPRM) mendedahkan status terkini siasatan terhadap dakwaan rasuah membabitkan dua pegawai kanan Menteri Sumber Manusia kerajaan PH-BN daripada DAP, V Sivakumar.

Ketua Penerangan Sayap Bersekutu Bersatu, S Subramaniam, berkata penjelasan itu perlu dibuat susulan terlalu banyak spekulasi terhadap siasatan dakwaan rasuah bernilai RM97 juta yang dikatakan melibatkan sebuah agensi pengambilan pekerja asing dan konflik kepentingan.

“Kami meminta SPRM segera memberi satu penjelasan mengenai siasatan ini. Ini kerana terlalu banyak spekulasi dan kesimpulan berhubung kes ini.

“Antaranya, dua pegawai kanan menteri yang disiasat sebelum ini, kini kembali bertugas selepas tamat tempoh reman.

“Adakah ini bermakna siasatan ini sudah selesai? Apakah kedua-dua pegawai itu sudah dibebaskan daripada siasatan?

“Penjelasan ini amat penting kerana sekiranya kedua-dua pegawai itu masih dalam siasatan, maka keputusan menteri untuk membenarkan mereka kembali bertugas kemungkinan akan mengganggu siasatan,” katanya menurut Mkini.

Sebelum ini portal berita itu melaporkan, Sivakumar telah menggantung tugas tiga pegawai kanannya, susulan siasatan SPRM dalam kes itu.

Antara yang digantung tugas adalah perkhidmatan setiausaha sulit menteri dan seorang pegawai tugas-tugas khas (PTTK), yang ditahan SPRM, sementara, pegawai ketiga ialah seorang lagi pegawai PTTK yang tidak berkaitan dengan siasatan itu.

Portal itu juga melaporkan bahawa carian dalam sistem direktori kakitangan Kementerian Sumber Manusia menunjukkan nama ketiga-tiga pegawai tersebut telah dipadamkan, tetapi muncul semula pada Jumaat lalu.

Mengulas lanjut Subramaniam berkata, penjelasan SPRM amat penting untuk mengelakkan orang ramai atau netizen di media sosial membuat sebarang spekulasi.

“Kita semua tahu, dua pegawai digantung kerana terlibat dalam siasatan. Namun, ramai tidak tahu bahawa pegawai ketiga digantung merupakan anak kandung kepada setiausaha sulit.

“Setahu saya, tidak pernah dalam sejarah seorang ibu dan anaknya dilantik sebagai pegawai oleh mana-mana menteri. Ini yang kami gesa SPRM mendedahkan perkembangan siasatan ini.

“Saya hairan SPRM sehingga hari ini tidak membuat sebarang kenyataan berhubung siasatan ini.

“Ketika siasatan hakim Nazlan dan kes pembekuan akaun bank Bersatu, mereka (SPRM) bersungguh-sungguh memberi kenyataan.Tapi, bila melibatkan menteri mereka mengambil sikap berdiam,” katanya.

Minggu lalu SPRM juga menahan tiga orang – dua daripada mereka adalah pegawai kanan menteri dan seorang ahli perniagaan dari Ipoh, Perak.

Ketiga-tiga mereka telah dibebaskan selepas perintah reman mereka tamat.

Terdahulu SPRM memanggil Sivakumar dua kali berhubung siasatan berhubung kes kelulusan pekerja asing.


3,457 kes baharu, 9 kematian

Jumlah jangkitan harian Covid-19 dalam tempoh 24 jam semalam (Khamis, 17 November 2022) meningkat lagi kepada 3,457 kes, berbanding 3,304 yang dilaporkan pada Rabu, menurut Kementerian Kesihatan (KKM), hari ini.

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,960,179 kes, dengan 4,895,719 pesakit telah sembuh, termasuk 3,736 yang pulih semalam.

Menurut data laman sesawang Github KKM, daripada jumlah jangkitan baharu itu, 2,388 kes melibatkan individu yang telah menerima suntikan dos penggalak; 768 kes (penerima dua dos); 278 kes (individu tidak divaksinasi); dan 23 kes (individu belum lengkap divaksinasi).

Sementara itu, data laman sesawang KKMNOW yang dikemas kini tengah malam tadi menunjukkan sehingga kini 27,877 kes masih aktif, turun semula, berbanding 28,165 yang dilaporkan sehingga Rabu.

Daripada jumlah itu, 25,818 pesakit masih menjalani kuarantin di rumah (26,130 pesakit pada Rabu); dan 1,970 dirawat di hospital, meningkat berbanding 1,945 pada Rabu.

Seramai 89 pesakit dimasukkan ke unit rawatan rapi (90 pada Rabu), dengan 46 daripadanya memerlukan alat bantuan pernafasan (49 pada Rabu).

Sementara itu, sembilan pesakit meninggal dunia akibat komplikasi Covid-19 dalam tempoh 24 jam semalam. Tiada kes kematian di luar fasiliti kesihatan atau brought in death (BID), dilaporkan.

Daripada jumlah kematian itu, tiga kes dilaporkan di Selangor; diikuti masing-masing dua di Negeri Sembilan serta Sabah; dan masing-masing satu di Pahang serta Perak.

Jumlah itu menjadikan kumulatif kematian akibat komplikasi Covid-19 yang dilaporkan mulai 17 Mac 2020 hingga semalam sebanyak 36,583 kes, termasuk 7,780 kes BID.

Berikut adalah jumlah kes harian setiap negeri semalam, serta kumulatif positif sejak Januari 2020:


Tiada apa boleh henti pilihan raya jika Darurat tamat: KP Kesihatan

Tiada apa yang dapat menghentikan Pilihan Raya Kecil (PRK) dan Pilihan Raya Negeri (PRN) Sarawak yang ditangguhkan daripada diadakan, sekiranya perintah Darurat ditamatkan.

Ketua Pengarah Kesihatan Tan Sri Dr Noor Hisham Abdullah bagaimanapun menegaskan hanya Yang di-Pertuan Agong yang mempunyai budi bicara dan pertimbangan sama ada Darurat yang dijadual berakhir Ogos depan, perlu disambung.

“Terpulang kepada Agong untuk membuat keputusan.

“Apabila Ordinan Darurat dibatalkan, kita mesti melaksanakan tiga PRK dan PRN Sarawak kerana kita tidak mempunyai kuasa untuk menghalang pilihan raya di bawah Perlembagaan,” katanya dipetik daripada laporan Malay Mail hari ini.

Perlu diingatkan bahawa pelaksanaan Darurat yang bermula 11 Januari dan akan berakhir 1 Ogos depan dibuat selepas kerajaan mendapat nasihat daripada pakar kesihatan berhubung penularan wabak Covid-19 yang terus mengancam kehidupan dan ekonomi rakyat.

Pada 12 Januari lalu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah memperkenankan pelaksanaan Darurat mengikut Perkara 150(1) Perlembagaan Persekutuan dan berkenan membentuk Jawatankuasa Bebas yang akan dianggotai oleh Ahli-ahli Parlimen Kerajaan dan Pembangkang serta pakar-pakar kesihatan dan yang berkaitan.

Darurat Kesihatan itu dikuatkuasakan susulan ancaman dan penularan pandemik Covid-19 yang terus meningkat dan menjejaskan kehidupan ekonomi rakyat.

Mengikut Perkara 150(1) Perlembagaan Persekutuan memperuntukkan:

“Jika Yang di-Pertuan Agong berpuas hati bahawa suatu darurat besar sedang berlaku yang menyebabkan keselamatan, atau kehidupan ekonomi, atau ketenteraman awam di dalam Persekutuan atau mana-mana bahagiannya terancam, maka Yang di-Pertuan Agong boleh mengeluarkan suatu Proklamasi Darurat dengan membuat dalamnya suatu perisytiharan yang bermaksud sedemikian”.

Menurut Perkara 150(1) Perlembagaan Persekutuan, ancaman terhadap kehidupan ekonomi merupakan salah satu asas untuk sesuatu Proklamasi Darurat dibuat.

Mengulas mengenai Perisytiharan Darurat itu, Dr Noor Hisham berkata, Kementerian Kesihatan Malaysia (KKM) sejak daripada awal lagi, melahirkan kebimbangan terhadap risiko penularan pandemik Covid-19 jika pilihan raya diadakan di negara ini.

“Ia berikutan peningkatan kes dan isu yang timbul selepas Pilihan Raya Negeri (PRN) dijalankan di Sabah pada akhir September lalu. Memang KKM dari awal lagi, amat bimbang sekiranya ada pilihan raya, sama ada Pilihan Raya Kecil (PRK), PRN atau Pilihan Raya Umum (PRU).

“Syor KKM dari dulu lagi, jika boleh, elakkan pilihan raya… inilah pendapat KKM,” katanya.

Bagaimanapun, sejak kebelakangan ini blok pembangkang dan sekutu mereka daripada kalangan pemimpin UMNO mendesak Perisytiharan Darurat ditarik balik atau tidak disambung.

Tanpa mempedulikan nasih dan keselamatan rakyat, mereka juga pada pertemuan dengan Yang di-Pertuan Agong sejak Rabu lalu, terus menerus mendesak Perisytiharan Darurat itu tidak disambung.

Pada 2 Jun lalu negara mencatat detik hitam apabila merekodkan jumlah kematian tertinggi akibat Covid-19 iaitu sebanyak 126 kes dalam tempoh 24 jam.

Pada 29 Mei pula angka jangkitan Covid-19 dalam tempoh 24 jam sahaja adalah yang tertinggi sejak Covid-19 melanda negara iaitu sebanyak 9,020 kes, manakala pada 28 Mei (8,290 kes).

Januari lalu, Perdana Menteri, Tan Sri Muhyiddin Yassin menjelaskan bahawa kerajaan perlu mempunyai kuasa-kuasa tertentu bagi memastikan penularan Covid-19 dapat dibendung dengan lebih berkesan dan perkhidmatan kesihatan yang disampaikan kepada rakyat tidak lumpuh.

Katanya, sepanjang tempoh darurat berkuat kuasa, PRU, PRN dan PRK tidak akan diadakan, walaupun dalam keadaan biasa, PRK mesti diadakan dalam tempoh 60 hari selepas kerusi diisytiharkan kosong.

Baru-baru ini, Dewan Undangan Negeri (DUN) Sarawak telah tamat tempoh, tetapi PRN ditangguhkan susulan Perisytiharan Darurat yang masih berkuat kuasa.

Perdana Menteri bagaimanapun menegaskan bahawa PRU akan diadakan sebaik sahaja Jawatankuasa Khas Bebas yang ditubuhkan memperakukan bahawa wabak Covid-19 telah reda atau pulih sepenuhnya dan pilihan raya selamat untuk diadakan.


Lepas menang lawan Covid-19 kita raya puas-puas

Kementerian Kesihatan Indonesia kata, jangan jadi macam India dan Malaysia. Kita mungkin tak ada 400,000 kes baru setiap hari macam India tapi berdasarkan peratusan populasi, kita dah hampir sama macam India.

Duduk rumah. Daftar vaksin.

Yang dah daftar atau dah dapat 1 vaksin, jangan daftar untuk vaksin lain lagi. Kita tak boleh pentingkan diri sendiri. Kita kena pastikan vaksin boleh sampai ke semua orang dengan kadar yang lebih cepat.

Ada yang tanya kalau vaksin betul-betul berkesan, kenapa setiap hari kes makin menaik? Sebab, peratusan vaksin kita masih rendah. Program vaksin kita masih tertumpu kepada golongan-golongan tertentu.

Belajar dari India dan Malaysia, kita tentunya tidak ingin Indonesia mengalami hal yang sama. Masyarakat diimbau untuk semakin ketat menerapkan protokol kesehatan 3M dan mengurangi mobilitas ke luar rumah apabila tidak mendesak. pic.twitter.com/Cd70qcxpXm

— Kemenkes RI (@KemenkesRI) May 6, 2021

Program vaksin untuk orang awam masih perlahan atas sebab logistik, stok, orang tak nak daftar, dan ada yang tak nak datang appointment vaksin bila KKM dah panggil.

Sekarang ni, hanya Israel (lebih 60%) dan UK yang dah melebihi 50% populasi yang dah terima 1 dos vaksin.

Di Israel dah tak perlu pakai face mask. Di UK jumlah kes setiap hari jauh lebih sikit dari Malaysia. Ini bukti vaksin berjaya. Semua ada dalam berita.

Apa perlu kita buat? Cancel raya.

Duduk rumah. Daftar vaksin. Ambil vaksin.

Lepas kita semua menang kita boleh raya puas-puas. Ganti hutang raya yang dah bertahun kita simpan.

Wan Arief Imran


Selain PAS Mukhriz juga bertemu PH bincang kerjasama PRN enam negeri

Setelah mengadakan pertemuan dengan lima pemimpin tertinggi PAS, Datuk Seri Mukhriz Mahathir dilaporkan bertemu pula pemimpin Pakatan Harapan (PH) bagi membincangkan kerjasama menghadapi Pilihan Raya Negeri (PRN).

Pengerusi PH Kedah, Datuk Mahfuz Omar dilapor mengesahkan pertemuan beliau dengan Presiden Parti Pejuang Tanahair (Pejuang) itu, sambil menjelaskan Mukhriz menyatakan minat untuk membentuk tahaluf siyasi dengan parti komponen PH.

Mukhriz yang juga bekas Menteri Besar Kedah sebelum ini telah mengadakan pertemuan dengan PAS, parti komponen Perikatan Nasional (PN). Pertemuan itu disahkan Ketua Pengarah Pilihanraya PAS, Datuk Seri Muhammad Sanusi Md Nor.

“Ya, saya bertemu dengannya di Kuala Lumpur kira-kira dua bulan lalu. Mukhriz menyatakan hasratnya mengenai potensi kerjasama antara Pejuang dan PH Kedah.

“Bagaimanapun, saya memberitahunya bahawa perkara ini mesti diputuskan oleh Majlis Presiden PH.

“Saya menasihati beliau untuk membincangkan perkara itu melalui saluran yang betul dan mengadakan pertemuan dengan Pengerusi PH Datuk Seri Anwar Ibrahim,” kata Mahfuz yang juga Naib Presiden Parti Amanah Negara (AMANAH) – parti serpihan PAS – menurut laporan NST.

Mahfuz menambah, beliau turut menjemput Mukhriz dan Setiausaha Agung Pejuang Datuk Amiruddin Hamzah untuk menyertai Amanah.

Mukhriz adalah anak kepada bekas perdana menteri dua kali Tun Dr Mahathir Mohamad yang mengasaskan Pejuang selepas meninggalkan Bersatu, dan kemudian membentuk gabungan Gerakan Tanah Air (GTA) bagi menyertai Pilihan Raya Umum Ke-15 tahun lalu, di mana semua calonnya tewas.

Mukhriz telah membawa Pejuang keluar daripada GTA.


Kes pertama varian Omicron XE dikesan di New Zealand

New Zealand melaporkan kes pertama Covid-19 melibatkan varian Omicron XE, menurut kenyataan Kementerian Kesihatan pada Sabtu.

Kes itu melibatkan individu yang baru pulang dari luar negara dan kini sedang menjalani kuarantin di rumah, lapor Bernama.

“Individu itu tiba di New Zealand pada 19 April kemudian menjalani ujian saringan Covid-19 pada 20 April sebelum disahkan dijangkiti varian itu,” menurut kementerian.

New Zealand pada Sabtu melaporkan 19 kematian akibat Covid-19, dengan 7,930 kes komuniti dan 494 dimasukkan ke hospital.

Selain itu, sebanyak 55 kes baharu Covid-19 dikesan di sempadan dan sejak pandemik bermula, New Zealand telah melaporkan 875,794 kes jangkitan.


Dua gempa gegar Kepulauan Batu di Indonesia

Dua gempa bumi berukuran kira-kira 6 magnitud melanda Kepulauan Batu, Indonesia, tengah malam tadi dan awal pagi ini (Ahad, 23 April 2023) – hari kedua umat Islam negara itu menyambut Aidilfitri.

Menurut Pusat Seismologi Mediterranean Eropah (EMSC), gempa bumi pertama dengan magnitud 6.1 melanda Kepulauan Batu, diikuti dengan gempa bumi 5.8 magnitud lagi hanya beberapa jam kemudian.

Gempa bumi pertama berada pada kedalaman 43 kilometer (26.72 batu), manakala yang kedua pada 40 kilometer (24.85 batu), kata EMSC.

Badan Meteorologi, Klimatologi dan Geofisika (BMKG) Indonesia pula kedua-dua gempa bumi itu tidak memberi ancaman tsunami.

Menurut BMKG gempa berlaku di Mentawai-Sumbar.


Bergurau kontena mayat, MB Kedah minta maaf

Selepas dikecam ekoran gurauan berhubung isu kontena mayat, Menteri Besar Kedah Muhammad Sanusi Md Nor hari ini meminta maaf atas kekhilafan tersebut dan menjelaskan tidak bermaksud sedemikian.

Sanusi berkata kenyataan tersebut diambil luar konteks dan meminta maaf jika ada pihak yang tersinggung dengan gurauan tersebut.

“Sidang media semalam tu, yang jadi top-nya (perhatian utama) gurauan saja (yang) di luar konteks sebenar.

“Oleh kerana ada pihak tersinggung dengan gurauan itu, saya memohon maaf kepada pihak yang tersinggung, dan saya ingin jelaskan saya cuma ingin bergurau dengan wartawan.

“Depa tahulah karakter saya tu, tapi dah masuk kamera (dirakam), nasib sayalah,” katanya lapor media semasa sidang media hari ini.

Sanusi menjadi bahan kecaman orang ramai khususnya dalam media sosial selepas tular klip video beliau menjawab soalan wartawan berkaitan isu Covid-19 di Kedah dan nasihatnya kepada orang ramai agar mematuhi prosedur operasi standard kerana hospital di negeri itu sudah penuh.

Ditanya sama ada tempat menyimpan mayat pesakit Covid-19 mencukupi atau tidak, Sanusi menjawab: “Kontena jenazah mencukupi, siapa nak masuk sila bagi nama.”

Reaksi spontan itu kemudian mengundang kecaman pelbagai pihak sama ada kalangan ahli politik atau pakar kesihatan awam kerana dianggap tidak sensitif dengan situasi semasa.


Liabiliti terbesar dalam kerajaan Anwar, adakah UMNO atau Zahid?

Kerajaan campuran ibarat dilanda badai tsunami selepas keputusan teruk pada enam Pilihan Raya Negeri (PRN) diumumkan Sabtu lalu.

Kerajaan Datuk Seri Anwar Ibrahim dan Datuk Seri Ahmad Zahid Hamidi kehilangan banyak kerusi selepas dirampas Perikatan Nasional (PN) dalam PRN 2023, sampai masanya untuk Perdana Menteri merenung sejenak siapakah liabiliti yang sedang mereka bawa ketika ini.

Sokongan orang Melayu kepada UMNO selepas PRN 2023 dianggarkan sekitar hanya 20 peratus sahaja, sekaligus membuktikan parti itu tidak lagi mendapat tempat dikalangan pengundi teras yang dianggap deposit tetap mereka.

Majoriti orang Melayu tidak kira sama ada pengundi muda atau pun tua sudah beralih kepada PN yang ditunjangi Tan Sri Muhyiddin Yassin selepas PRN lalu, ia perlu diakui Anwar dan anak muridnya, Zahid bahawa kerajaan campuran masih gagal mendapat sokongan orang Melayu.

Walaupun pelbagai usaha dilakukan untuk memburukkan pemimpin PN dengan pelbagai tuduhan dan dakwaan sehingga mengheret ke mahkamah, namun ia masih gagal untuk menghakis keyakinan pengundi Melayu kepada Muhyiddin dan PN.

Malahan, PN kini semakin kuat dan mendapat sokongan yang lebih kuat daripada orang Melayu apabila lebih banyak tekanan dan pelbagai penindasan dibuat kerajaan campuran terhadap pemimpin Bersatu dan PAS.

Sepanjang kempen PRN dan sebelum itu lagi, pemimpin PN dituduh dengan pelbagai permainan persepsi yang cuba dilakukan Anwar, antaranya isu berhubung dana judi semasa Pilihan Raya Umum Ke-15 (PRU-15) lalu yang gagal dibuktikan sehingga sekarang.

Ironinya, orang Melayu sekarang lebih bijak menilai setiap dakwaan dan tohmahan dibuat terhadap PN yang tidak lebih sekadar retorik untuk mendapat sokongan.

Anwar tersilap langkah dengan menganggap setiap ’stunt’ politiknya akan dapat mempengaruhi pengundi Melayu untuk menolak PN, sebaliknya rakyat lebih bersimpati dan memberi sokongan kuat kepada pihak lawan.

Cubaan Anwar untuk mengalihkan pandangan peneroka berhubung isu hutang FELDA juga gagal mempengaruhi orang Melayu apabila ia ditangkis dengan cepat PN berdasarkan hujah dan fakta yang tepat.

Kerajaan campuran gagal dalam cubaan ‘spin’ isu hutang peneroka, malah rakyat semakin menyedari penipuan dan helah yang cuba dilakukan oleh parti pemerintah Pakatan Harapan (PH)-UMNO.

Kehilangan sokongan orang Melayu terhadap UMNO perlu dijadikan iktibar kerajaan campuran bahawa setiap cubaan untuk ‘spin’ hanya sia-sia kerana pengundi kini lebih bijak dan cerdik untuk mencari maklumat yang sahih bukan palsu.

Jadi tidak hairan apabila laungan ‘saya ulang’ menjadi tema utama sepanjang kempen PRN lalu kerana ia merupakan satu manifestasi tahap kepercayaan rakyat terhadap kerajaan campuran dipimpin Anwar dan Zahid.

Ketika kempen PRN, berita berhubung pendakwa raya kanan digugurkan daripada mengendalikan kes rasuah Zahid juga mencuri tumpuan rakyat yang sedang memerhati secara dekat perkembangan perbicaraan tersebut.

Keputusan menggugurkan pendakwa kanan dalam kes rasuah Zahid itu juga secara tidak langsung menghakis kepercayaan rakyat terhadap integriti kerajaan campuran yang kononnya tidak akan berkompromi dengan kes mahkamah yang sedang berjalan melibatkan pemimpin UMNO.

Jadi tidak salah untuk mengatakan kes rasuah dihadapi Zahid antara faktor yang berkemungkinan menghakis sokongan rakyat terhadap kerajaan Anwar.

Budaya kempen yang dibawa oleh pemimpin kerajaan campuran sepanjang kempen PRN juga menjengkelkan rakyat, serangan bermotifkan politik dan cuba mengenakan pihak lawan tidak dapat diterima majoriti rakyat khususnya orang Melayu.

Rakyat melihat dan menilai setiap tindakan kerajaan campuran yang cenderung untuk membuli pemimpin politik Melayu daripada PN, modal digunakan untuk menekan adalah kononnya isu melibatkan 3R (race, religion and royal).

Walhal, pemimpin politik bukan Melayu khususnya daripada DAP yang lebih banyak memainkan isu sensitif yang menyentuh orang Melayu dipandang sebelah mata sahaja oleh kerajaan campuran.

Sudah pastinya orang Melayu melihat kerajaan campuran dipimpin Anwar bersikap berat sebelah apabila pemimpin DAP yang menyinggung perasaan dan hati orang Melayu boleh berbuat sesuka hati.

Malah, UMNO dan Zahid juga dilihat hanya berdiam diri apabila isu melibatkan kepentingan orang Melayu dan Islam sedang diganggu gugat secara terbuka oleh rakan politik mereka dalam kerajaan campuran.

Tidak adil untuk menyalahkan orang Melayu apabila sokongan kepada kerajaan campuran semasa PRN lalu sangat rendah apabila pemimpin mereka sendiri dilihat gagal mempertahankan hak dan kepentingan orang Melayu dan agama Islam.

Orang Melayu sudah menggunakan proses demokrasi sebagai referendum kepada kerajaan campuran dan kini terpulang sama ada mereka mahu menerimanya atau pun memekakkan telinga seakan-akan tidak ada apa-apa yang berlaku.


Bantuan kewangan akan diteruskan dalam Bajet 2022, kata Zafrul

Bajet 2022 yang bakal dibentangkan akan menumpukan aspek kebajikan rakyat dan usaha jangka masa panjang menjadi teras yang akan difokuskan kerajaan, menurut Menteri Kewangan Tengku Datuk Seri Zafrul Abdul Aziz.

Beliau berkata bajet itu akan menumpukan kepada 3R iaitu mempercepat pemulihan, memperkukuh daya tahan ekonomi dan memangkinkan pembaharuan.

Berdasarkan sesi libat urus merentasi banyak sektor, beliau berkata kerajaan akan terus merancang inisiatif bajet kepada Matlamat Pembangunan Lestari.

“Bantuan kewangan akan diteruskan kepada mereka yang paling terjejas terutamanya kumpulan B40, penganggur dan golongan rentan.

“Sokongan kepada perniagaan akan kekal kukuh sama ada menerusi skim pembiayaan mampu milik atau akses yang lebih baik kepada kredit atau geran, bagi menyokong operasi di samping mendorong mereka menuju automasi dan digitalisasi,” katanya lapor Bernama.

Terdahulu, Zafrul menghadiri program anjuran Invest Malaysia 2021 yang diadakan secara maya hari ini.

Tengku Zafrul berkata peningkatan fokus kepada kelestarian dan meningkatkan daya tahan aset alam sekitar dan air Malaysia akan wujud berikutan tumpuan yang semakin bertambah terhadap alam sekitar, sosial dan tadbir urus (ESG), sasaran pelepasan sifar bersih dan kemajuan selanjutnya dalam ekonomi kitaran.

Kerajaan juga akan menambah baik pasaran buruh antaranya dengan menumpukan kepada insentif pengambilan selain upah subsidi, di samping meningkatkan kehematan fiskal dengan meningkatkan proses perolehan dan pengurusan hutang serta mempertingkat langkah penguatkuasaan cukai, katanya.

Berlandaskan prinsip ketelusan, baru-baru ini Kementerian Kewangan (MoF) buat julung kalinya dalam sejarah Malaysia memperkenalkan kenyataan pra-bajet dan empat kertas konsultasi.

Sehingga kini, ia telah menerima lebih 1,000 maklum balas dan komen mengenai Bajet 2022.

Sementara itu, bagi melengkapkan insiatif Perkukuh Pelaburan Rakyat (PERKUKUH), Tengku Zafrul mengumumkan penubuhan Program Transformasi Syarikat Senaraian Awam (PLCT) yang menyasarkan pelaksanaan prestasi tinggi untuk korporat Malaysia.

Beliau berkata inisiatif yang akan diterajui Bursa Malaysia Bhd itu menumpukan kepada peningkatan lima tonggak Syarikat Senaraian Awam (PLC) — untuk dipacu prestasi; berkembang sebagai organisasi lestari, bertanggungjawab secara sosial dan beretika; bercirikan memperkukuh tadbir urus korporat; kebolehan digital; dan menyokong usaha membina negara untuk memajukan ekonomi dan komuniti rakyat Malaysia.

“PLCT akan berlangsung mulai 2021 hingga 2025. Ia akan menyaksikan kemajuan PLC dalam pelbagai bidang termasuk membina kedudukan kewangan yang kukuh dan meningkatkan komposisi dalam ahli lembaga, sekali gus meletakkan mereka dalam kedudukan yang lebih baik untuk menyumbang kepada agenda negara,” katanya.

Sehubungan itu, Tengku Zafrul menggesa semua PLC untuk menyokong program ini bagi menambah baik korporat Malaysia, pasaran modal dan ekonomi.

Katanya, secara kolektif, usaha-usaha ini — daripada PERKUKUH sehinggalah kepada Aspirasi Pelaburan Nasional, akan memastikan asas ekonomi Malaysia menjadi lebih teguh, di samping meletakkan negara di laluan kemakmuran, inklusif dan kelestarian.


Empat maut nahas tujuh kenderaan

Empat terbunuh dalam nahas membabitkan tujuh kenderaan, termasuk sebuah treler di Kilometer 277.1 Lebuh Raya Utara-Selatan arah selatan, dekat Ipoh, petang tadi.

Mangsa membabitkan seorang lelaki dan tiga wanita disahkan maut di lokasi kejadian oleh petugas kesihatan. Setakat ini, identiti mereka masih belum dikenal pasti.

Jurucakap Jabatan Bomba dan Penyelamat Malaysia (JBPM) Perak, berkata mereka menerima panggilan kecemasan diterima pada jam 3.02 petang dan sepasukan anggota dari Balai Bomba dan Penyelamat Meru Raya dihantar ke lokasi kejadian.

Katanya, setibanya di lokasi bomba mendapati berlaku kemalangan membabitkan enam kereta dan sebuah treler di mana terdapat empat mangsa tersepit.

“Empat mangsa yang tersepit melibatkan seorang lelaki dan tiga wanita. Anggota segera menjalankan operasi mengeluarkan mangsa menggunakan peralatan menyelamat.

“Semua mangsa bagaimanapun disahkan meninggal dunia oleh pasukan perubatan di lokasi kejadian. Mayat mangsa diserahkan kepada pihak polis untuk tindakan lanjut,” katanya dalam satu kenyataan di sini hari ini.


Covid-19: 76 kematian semalam, Selangor lepasi 700,000 kes positif

Seramai 76 lagi pesakit Covid-19 meninggal dunia semalam, naik tujuh kes berbanding 69 kematian yang dilaporkan pada Selasa, menjadikan kumulatif sebanyak 28,138 kematian sejak awal tahun lalu, menurut statistik Kementerian Kesihatan (KKM) yang dikeluarkan hari ini.

Menerusi kemas kini laman sesawang COVIDNOW, jumlah kematian baharu itu turut membabitkan 14 pesakit yang meninggal dunia sebelum dibawa ke hospital atau ‘brought in death’ (BID) menjadikan keseluruhan kes BID sejak awal tahun lalu berjumlah 5,680 kes.

Sarawak kekal merekodkan jumlah kematian harian tertinggi dua hari berturut-turut apabila mencatatkan 12 kes berbanding 16 kes pada Selasa, diikuti Johor dengan 11 kematian; dan Sabah (10 kes).

Kedah pula merekodkan sembilan kematian diikuti Pulau Pinang (lapan); Selangor (enam); Perak (lima); masing-masing empat di Pahang dan Terengganu; Kelantan (tiga); Melaka (dua) dan masing-masing satu di Negeri Sembilan, dan Perlis.

Tiada kematian dilaporkan di Kuala Lumpur, Labuan dan Putrajaya, semalam.

Dari segi jumlah keseluruhan kematian sejak awal tahun lalu hingga semalam yang melebihi tiga angka, Selangor kekal tertinggi dengan 9,536 kes diikuti, Johor 3,564 kes; Kuala Lumpur (2,538 kes); Sabah (2,427 kes); Kedah (1,945 kes); Pulau Pinang (1,544 kes); Negeri Sembilan (1,218); Sarawak (1,143 kes); dan Perak (1,033 kes).

Sementara itu, Selangor melepasi angka 700,000 kes positif semalam selepas 1,004 jangkitan baharu direkodkan dalam tempoh 24 jam sehingga 12 tengah hari semalam. Bagaimanapun, daripada jumlah itu 678,052 pesakit dilaporkan telah sembuh.

KKM juga memaklumkan sehingga semalam sebanyak 81,955 kes Covid-19 masih aktif.

Daripada jumlah itu, 62,857 menjalani kuarantin di rumah, PKRC (11,966 pesakit); hospital (6,466 pesakit) dan 666 pesakit dirawat di unit rawatan rapi dengan 329 memerlukan alat bantuan pernafasan.

Rumusan sepintas lalu berkaitan Covid-19 sehingga 20 Oktober 2021.


Selepas ditipu Zahid, PKR cuba pancing kem Azmin

PKR dilaporkan sedang berunding semula dengan bekas Timbalan Presidennya, Datuk Seri Azmin Ali untuk menyokong Datuk Seri Anwar Ibrahim sebagai calon Perdana Menteri (PM) baharu selepas kem UMNO diketuai Datuk Seri Ahmad Zahid Hamidi menipu Ketua Pembangkang itu.

Rundingan tersebut diketuai seorang wakil Ahli Parlimen (MP) PKR yang cuba memujuk kem Azmin yang sebelum ini meninggalkan parti itu untuk menubuhkan kerajaan Perikatan Nasional (PN) dipimpin Tan Sri Muhyiddin Yassin.

Bagaimanapun, Azmin dan beberapa MP yang bersamanya enggan menerima tawaran tersebut yang difahamkan berlangsung minggu lalu.

Sumber PKR mendedahkan, wakil PKR tersebut ditugaskan berhubung dengan bekas ahli-ahli Parlimen PKR yang menyokong Langkah Sheraton tahun lalu sehingga menyebabkan Pakatan Harapan (PH) tumbang dari pentadbiran kerajaan.

“Bagaimanapun, tawaran yang dibuat wakil PKR tersebut ditolak kerana tidak sehaluan dengan Presiden PKR, Anwar… Ia melibatkan cara pengurusan parti tersebut yang dilihat tidak mempunyai hala tuju,” kata sumber itu.

Perkembangan terkini ini mungkin berlaku selepas Zahid kini tidak lagi menyokong Anwar, ia juga dapat disahkan dengan sumpah yang didedahkan oleh Setiausaha Agung UMNO, Datuk Seri Ahmad Maslan.

Anwar juga kini terpaksa merayu sokongan daripada Warisan yang dipimpin Datuk Seri Shafie Apdal, ia menerusi kenyataan yang dikeluarkan oleh Setiausaha Agung DAP, Lim Guan Eng yang mengharapkan mereka dapat duduk di meja rundingan.

UMNO kini sedang berunding dengan Bersatu dan PAS untuk menerima calon PM mereka iaitu Naib Presidennya, Datuk Seri Ismail Sabri Yaakob.

Kemungkinan besar, Bersatu dan PAS akan bersetuju dengan pencalonan tersebut.


26 kematian hari pertama 2022

Jumlah kematian pada hari pertama tahun baharu 2022 naik satu kes berbanding Jumaat 31 Disember 2021, kepada 26 kes semalam, melibatkan 10 daripada 16 negeri dan Wilayah Persekutuan.

Kementerian Kesihatan (KKM) dalam kemas kini laman sesawang Covidnow tengah malam tadi memaklumkan, tiada kes kematian dilaporkan di Melaka, Perlis, Pulau Pinang, Sabah, Labuan dan Putrajaya, semalam.

Angka terbaharu kematian semalam menjadikan keseluruhan sejak wabak Covid-19 melanda negara pada Februari 2020 lalu meningkat kepada 31,513 kes, termasuk 6,358 kes pesakit meninggal dunia sebelum sempat mendapat rawatan di hospital atau kes ’brought in death’ (BID).

Daripada keseluruhan kematian semalam, Kuala Lumpur merekodkan tujuh kes, termasuk dua kes BID menjadikan keseluruhannya 2,680 kes kematian direkodkan di Kuala Lumpur, dengan 688 daripadanya adalah kes BID.

Setakat ini Wilayah Persekutuan Kuala Lumpur merekodkan 211,041 kes kumulatif positif, dengan sehingga semalam 205,372 pesakit telah sembuh, 2,989 kes dan 12 daripada 557 kluster, masih aktif.

Daripada jumlah kes aktif itu, seramai 2,750 pesakit menjalani kuarantin di rumah; 214 dimasukkan ke hospital; dan 25 dirawat di unit rawatan rapi (ICU), dengan 15 daripadanya memerlukan alat bantuan pernafasan. Untuk rekod, tiada pesakit di PKRC.

Daripada 12 kluster yang aktif itu pula, sembilan membabitkan tempat kerja; kumpulan berisiko tinggi (dua); dan satu kluster berkaitan pendidikan.

Sehingga semalam, seramai 3,022,559 atau 94.2 peratus individu di Kuala Lumpur telah lengkap divaksinasi, 3,054,757 atau 95.5 peratus menerima sekurang-kurangnya satu dos, dan 741,180 menerima dos penggalak.

Bagi negeri-negeri lain pula, Selangor mencatat empat kematian diikuti masing-masing tiga di Pahang, Perak, dan Terengganu; Kedah (dua); dan masing-masing satu di Johor, Kelantan, Negeri Sembilan, serta Sarawak.

KKM juga memaklumkan keseluruhannya negara merekodkan 2,761,472 kes positif Covid-19 sejak awal 2020 hingga semalam, dengan 2,688,925 pesakit telah sembuh, dan 41,034 kes masih aktif.

Daripada jumlah kes aktif itu, 33,896 pesakit menjalani kuarantin di rumah; 3,357 ditempatkan di PKRC; 3,508 dimasukkan ke hospital; dan 273 pesakit dirawat di ICU, dengan 159 daripadanya memerlukan alat bantuan pernafasan.


Warisan hanya mahu bekerjasama dengan parti menang PRU-15

Parti Warisan Sabah (Warisan) hanya mahu menjalin kerjasama dengan mana-mana gabungan parti politik yang menang Pilihan Raya Umum Ke-15 (PRU-15), tetapi bersyarat.

Kerjasama itu bagi memastikan kestabilan politik dan menjaga kepentingan rakyat, kata Presidennya Datuk Seri Mohd Shafie Apdal.

Ahli Parlimen Semporna itu berkata ini kerana pihak yang menang pada PRU15 merupakan parti pilihan rakyat, justeru Warisan menghormati keputusan tersebut dengan menjalin kerjasama menguntungkan kepada rakyat di peringkat Persekutuan dan juga Sabah.

Bagaimanapun, beliau menegaskan bahawa persefahaman yang dibentuk itu mestilah sebuah kerjasama pintar serta tidak berat sebelah dan paling penting, meletakkan kepentingan rakyat mengatasi segalanya.

“Sama ada Barisan Nasional (BN), Perikatan Nasional atau Pakatan Harapan (menang PRU15), bila rakyat sudah buat keputusan, kita kena hormat… kita tidak boleh menafikan hak rakyat di negara ini,” katanya menurut Bernama.

Bagaimanapun, Shafie menegaskan beliau menolak sama sekali tindakan seperti dilakukan ketika Langkah Sheraton kerana ianya bukan mandat yang diberikan rakyat.

“Selepas pilihan raya, rakyat putuskan… nakkan kestabilan politik tetapi mesti ada kerjasama pintar,” katanya menerusi sesi perkongsian secara langsung dalam talian di laman Facebook malam tadi.

Mohd Shafie menjawab soalan seorang peserta sesi itu yang ingin tahu sama ada Warisan mahu bekerjasama dengan BN untuk membentuk kerajaan sekiranya gabungan politik itu memenangi PRU-15, ketika sesi perkongsian bertajuk ‘Gabungan dan Pakatan: Demi Rakyat atau Demi Poket’.

Beliau turut menegaskan langkah Warisan melebarkan sayapnya ke Semenanjung tidak akan mengganggu-gugat perjuangan asal parti itu untuk membela rakyat dan negeri Sabah.

“Kita mesti bergabung dengan seluruh Malaysia… Presidennya (Warisan) dari Sabah tetapi isterinya orang Kedah.

“Kita sedang membina sebuah negara… sudah berpuluh tahun gabungan politik berpecah-pecah, mungkin perlukan angin dari timur (untuk satukan),” katanya.


Kedudukan dalam Bersatu, Muhyiddin serah kepada MPT buat keputusan

Tan Sri Muhyiddin Yassin yang sedang berdepan tindakan bermotif politik daripada kerajaan campuran sedia menerima sebarang keputusan berhubung kedudukannya dalam Bersatu selepas ini.

Untuk rekod, Presiden UMNO, Datuk Seri Ahmad Zahid Hamidi yang sedang berdepan 47 pertuduhan di mahkamah dan menjadi punca UMNO kalah tidak meletak jawatan, malah dinaikkan pangkat menjadi Timbalan Perdana Menteri (TPM) selepas menyokong kerajaan campuran Datuk Seri Anwar Ibrahim.

Bagaimanapun, Presiden Bersatu itu berkata akan membawa isu berhubung jawatannya dalam parti untuk dibincangkan dalam Majlis Pimpinan Tertinggi (MPT) untuk memutuskan sama ada perlu berehat sementara bagi memberi laluan menghadapi pendakwaan terhadapnya.

“Saya akan bawa kedudukan saya pada MPT parti untuk mereka putuskan, kerana saya berbeza dengan Wan Saiful Wan Jan. Saya adalah Presiden dipilih oleh parti.

“Saya akan serah kepada MPT dalam tempoh paling dekat apa sahaja keputusan mereka buat saya akan akur,” katanya pada sidang media di luar Mahkamah Jalan Duta.

Terdahulu, Muhyiddin yang juga Pengerusi Perikatan Nasional (PN itu mengaku tidak bersalah dan meminta dibicarakan terhadap enam pertuduhan yang dikenakan membabitkan empat dakwaan menggunakan kedudukan mendapatkan rasuah RM232.5 juta dan dua kesalahan pengubahan wang haram membabitkan RM195 juta.

“Mengaku tidak bersalah dan mohon dibicarakan,” kata Muhyiddin yang juga bekas Perdana Menteri di hadapan Hakim Mahkamah Sesyen, Azura Alwi.

Mengikut kertas pertuduhan, tidak ada satu yang mengatakan wang dipercayai sumbangan politik itu masuk ke dalam akaun peribadi sebaliknya ia membabitkan wang dalam akaun parti.


191 pelajar disyaki dijangkiti Influenza A, asrama ditutup

Jabatan Kesihatan Negeri (JKN) Selangor mengarahkan asrama Sekolah Menengah Agama Bestari (SAMBEST) di Subang Jaya ditutup bermula semalam susulan penularan Influenza-Like-Illness (ILI) melibatkan 191 pelajar.

Pengarah Kesihatan Selangor Datuk Dr Sha’ari Ngadiman berkata Pejabat Kesihatan Daerah (PKD) Petaling mengarahkan penutupan sementara itu bagi tujuan disinfeksi dan mengawal penularan jangkitan.

Menurutnya kluster itu mula dikesan di sekolah berkenaan pada 21 Jun lalu apabila Pejabat Kesihatan Daerah (PKD) Petaling menerima notifikasi 110 pelajar bergejala demam, batuk, selesema dan sakit tekak.

“Kes pertama telah dikenal pasti bergejala sejak 14 Jun. Sehingga 23 Jun jumlah keseluruhan kes yang mempunyai gejala jangkitan adalah seramai 191 pelajar dengan kadar serangan jangkitan 32.5 peratus.

“Daripada jumlah itu, lima pelajar telah disahkan positif Influenza A, manakala 13 sampel lagi masih menunggu keputusan.

“Terdapat satu kes berada di hospital untuk pemantauan dan berada dalam keadaan stabil. Ujian Covid-19 ke atas 30 pelajar bergejala mendapati semuanya negatif,” katanya dalam kenyataan hari ini.

Dr Sha’ari berkata hasil perbincangan yang dijalankan, PKD Petaling memaklumkan asrama berkenaan akan dibuka semula selepas penilaian risiko ulangan dijalankan.

Selain itu, katanya beberapa langkah kawalan dan pencegahan telah diambil oleh PKD Petaling, termasuk memantau kes yang menjalani pengasingan dan merujuknya ke hospital bagi rawatan lanjut.

“Pemantauan yang dijalankan JKN terhadap jangkitan ILI di Selangor mendapati situasi masih terkawal, namun penularan jangkitan di institusi pendidikan, terutama sekolah berasrama, menunjukkan peningkatan dalam tempoh dua minggu kebelakangan.

“Antara faktor dikenal pasti menyumbang kepada peningkatan kes ialah kurangnya penekanan kepada aktiviti ‘gate keeping’ di sekolah, pertambahan aktiviti secara berkumpulan, sentuhan fizikal dan kurang amalan kebersihan kendiri,” katanya.


PN sahkan masih sokong PM, tidak timbul isu tarik sokongan: Annuar

Perikatan Nasional (PN) sudah memberi penjelasan berhubung spekulasi menarik sokongan yang timbul sebelum ini dan isu tersebut tidak perlu dibangkitkan lagi, kata Tan Sri Annuar Musa.

Menteri Komunikasi dan Multimedia, Tan Sri Annuar Musa penjelasan PN itu sudah cukup untuk menunjukkan sokongan kepada Perdana Menteri Datuk Seri Ismail Sabri Yaakob masih kukuh dan boleh meneruskan tugasnya sebagai ketua kerajaan ketika ini.

“Selepas macam-macam berita keluar, kita telah dapat kepastian bahawasanya PN masih lagi dalam kerajaan,” katanya dipetik laporan Utusan Malaysia.

Annuar terdahulu melawat Pameran Pertanian, Hortikultur dan Agropelancongan Malaysia (MAHA) 2022 di Taman Ekspo Pertanian Malaysia hari ini.

Jelasnya lagi, semua pihak perlu bersabar kerana masanya akan tiba apabila Parlimen dibubarkan dan tidak seharusnya terus menekan Ismail Sabri untuk mengadakan pilihan raya umum ke-15 (PRU-15) dengan segera.

“Bila tiba masanya, Perdana Menteri akan umum bubar Parlimen dan ketika itu kuasa memilih kerajaan baharu akan diserahkan kepada rakyat.

“Buat masa ini, Perdana Menteri akan terus fokus dan komited untuk membantu rakyat mengharungi tempoh sukar ini,” katanya.

Media sebelum ini melaporkan PN bercadang menarik balik sokongan terhadap Ismail Sabri selepas kecewa mesyuarat yang sepatutnya diadakan pada Khamis lalu dengan PN dibatalkan pada saat akhir.

Parti komponen PN dianggotai oleh Bersatu, PAS, Gerakan, Parti Solidariti Tanah Airku (STAR) dan Parti Maju Sabah (SAPP).

Terdahulu, Naib Presiden Bersatu Datuk Seri Dr Ronald Kiandee memberi komitmen PN akan terus menyokong kepimpinan Ismail Sabri demi kestabilan politik negara

Menurut Ronald, sokongan tersebut akan kekal sehingga berakhir mandat PRU-14 pada tahun depan dan hanya akan berakhir apabila pPRU-15 kelak diadakan nanti.

“Tempoh mandat Pilihan Raya Umum ke-14 (PRU14) akan tamat pada Mei tahun depan, jadi sehingga kini kita memberikan komitmen untuk terus menyokong Perdana Menteri (Ismail Sabri) dan kerajaan bagi memastikan kestabilan politik negara berkekalan sehingga PRU yang akan dipanggil (diumumkan),” katanya yang juga Ahli Majlis Tertinggi PN.


Menteri terbabit rasuah akan dipecat, tapi bagaimana dengan Zahid?

Menteri dalam kerajaan Pakatan Harapan (PH)-Barisan Nasional (BN) diberi amaran bakal dipecat jika terlibat dalam amalan rasuah.

Amaran tersebut diberikan Perdana Menteri Datuk Seri Anwar Ibrahim, ironinya pemimpin kluster mahkamah juga berada dalam barisan Kabinetnya yang diumumkan baru-baru ini.

“Saya sudah bercakap dengan semua ketua-ketua parti komponen, kalau ada kes seperti itu (rasuah) ketika pemerintahan saya. Saya minta pecat serta merta. Saya tidak tolak ansur dan ini bukan soal politik. Ini adalah keyakinan saya.

“Saya telah dihumban ke penjara dan dipukul setengah mati dan sudah lama terseksa dan saya bukan mahu mendabik dada sebab aku menang,” katanya dipetik laporan media hari ini.

Anwar juga memberi jaminan tiada sesiapa mereka akan dilepaskan daripada hukuman sekiranya diputuskan oleh hakim yang bebas dan adil.

Anwar berkata, ini kerana kalau beliau mampu kompromi, beliau sudah menjadi Perdana Menteri bertahun-tahun.

“Kebebasan, profesionalisme badan-badan kerajaan, saya adakan beberapa pertemuan dengan Ketua Polis Negara, Suruhanjaya Pencegahan Rasuah Malaysia, Peguam Negara dan lain-lain yang memberi gesaan yang sama.

“Saya membuktikan bahawa ada orang Melayu, anak Melayu yang gunakan kuasa untuk menjaga dan membela nasib rakyat terbanyak.

“Saya nak buktikan bahawa orang yang percaya kepada Islam itu dihormati, diyakini kerana prinsip rahmah dan keadilan yang ditegakkan,” katanya.

Untuk rekod, Zahid berdepan 47 tuduhan rasuah, pecah amanah jenayah dan pengubahan wang haram yang masih dalam perbicaraan di mahkamah ketika ini.

Selain itu, Anwar mendapat sokongan UMNO untuk menjadi Perdana Menteri selepas anak muridnya, Zahid memberi sokongan kepada PH.


Kes baharu Covid-19 pada Hari Raya Korban naik, dua kematian dilapor

Jangkitan baharu Covid-19 dalam tempoh 24 jam pada Hari Raya Korban semalam (Ahad, 10 Julai 2022) meningkat melebihi 2,799 kes yang direkodkan pada Sabtu, apabila mencatat 3,264 kes, menurut data terbaharu Kementerian Kesihatan (KKM), hari ini.

Penerima dos penggalak vaksin Covid-19 terus menjadi penyumbang utama kepada jangkitan harian, apabila mencatat sebanyak 2,431 kes daripada jumlah keseluruhan kes baharu itu.

Ini diikuti dengan 554 kes melibatkan individu yang telah lengkap menerima dua dos vaksin, 256 kes (individu tidak divaksinasi), dan 23 kes (individu belum lengkap divaksinasi).

Angka jangkitan terbaru itu menjadikan kumulatif positif sejak Januari 2020 lalu hingga semalam meningkat kepada 4,595,974 kes, dengan 4,524,281 pesakit telah sembuh, termasuk 2,703 pesakit yang pulih semalam.

Sehingga semalam juga, 35,882 kes masih aktif, dengan 34,659 pesakit kini menjalani kuarantin di rumah, dan 24 pesakit ditempatkan di PKRC.

Sementara, seramai 1,156 pesakit masih dirawat di hospital, manakala 43 pesakit dimasukkan ke unit rawatan rapi, dengan 26 daripadanya memerlukan alat bantuan pernafasan.

Berikut adalah pecahan kes harian semalam serta kumulatif positif sejak 2020 mengikut negeri:

Selangor – 1,326 (1,399,923);
Johor – 75 (386,745);
W.P. KL – 847 (380,022);
Sabah – 208 (376,608);
Sarawak – 47 (308,379);
Kedah – 37 (302,198);
Pulau Pinang – 144 (286,571);
Kelantan – 14 (248,567);
Negeri Sembilan – 131 (209,292);
Perak – 230 (209,267);
Pahang – 38 (172,871);
Terengganu – 12 (126,802);
Melaka – 62 (126,850);
W.P. Putrajaya – 84 (22,609);
W.P. Labuan – 5 (21,584); dan
Perlis – 4 (17,686).

Sementara itu, KKM juga memaklumkan dua pesakit meninggal dunia akibat komplikasi Covid-19 semalam. Kedua-dua kematian melibatkan fasiliti kesihatan.

Dua kes kematian itu masing-masing dilaporkan di Sarawak dan Selangor.

Sejak kes kematian pertama akibat Covid-19 dilaporkan di negara ini pada Mac 2020 hingga semalam, sebanyak 35,811 pesakit telah meninggal dunia, termasuk 7,593 kes kematian di luar fasiliti kesihatan.


Ketua UMNO Bahagian Pasir Salak dilantik Pengerusi HDC baharu

Halal Development Corporation (HDC) mengumumkan pelantikan Khairul Azwan Harun sebagai pengerusi baharunya.

Pelantikan Khairul Azwan yang juga Ketua UMNO Bahagian Pasir Salak itu dibuat HDC dalam Facebooknya dan untuk rekod HDC adalah agensi kerajaan bawah Kementerian Pelaburan, Perdagangan dan Industri (MITI).

“Sekalung tahniah buat Khairul Azwan Harun atas pelantikan sebagai pengerusi Halal Development Corporation (HDC).

“Semoga dengan kepakaran, pengetahuan dan pengalaman Khairul, tadbir urus HDC dapat diperkukuhkan dan kontribusi dapat diberikan pada peningkatan daya saing industri halal di Malaysia hingga ke tahap yang lebih tinggi,” kata kenyataan itu.

Khairul adalah lantikan politik terbaharu melibatkan parti dalam kerajaan campuran sejak ia berkuasa.

Dalam tempoh beberapa minggu lalu, beberapa pelantikan politik diumumkan, termasuk membabitkan pemimpin Amanah ke dalam badan berkanun bawah Kementerian Pertanian dan Keterjaminan Makanan diterajui Datuk Seri Mohamad Sabu.

Mohamad, yang juga Presiden Parti Amanah, mempertahankan keputusan itu dengan berkata, pelantikan tersebut tidak bermotifkan politik tetapi mengambil kira reputasi dan penglibatan individu berkenaan dalam masyarakat.

Pada 11 Mei lalu, Naib Ketua Wanita UMNO Datuk Norliza Abdul Rahim dilantik sebagai Pengerusi baharu Perbadanan Tabung Pendidikan Tinggi Nasional (PTPTN).

Beberapa hari sebelum itu, Ahli Parlimen Julau Larry Sng dilantik sebagai Pengerusi Lembaga Perindustrian Kayu Malaysia.


Lompat parti, kerajaan teliti model perundangan negeri dan luar negara

Kerajaan sedang mengkaji undang-undang yang digunakan di peringkat negeri termasuk kes mahkamah yang berlaku di beberapa negeri melibatkan pelaksanaan perundangan berkaitan lompat parti.

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata selain itu, kerajaan turut meneliti model perundangan beberapa negara seperti India, Singapura, New Zealand dan United Kingdom melibatkan peruntukan undang-udang lompat parti.

“Dapatan daripada kajian ini akan dibincangkan melalui sesi libat urus bipartisan,” katanya di Dewan Negara lapor Bernama hari ini.

Beliau menjawab pertanyaan Senator N. Balasubramaniam yang ingin tahu sejauh mana kesediaan kerajaan untuk mewujudkan undang-undang antilompat parti.

Wan Junaidi berkata kerajaan komited untuk memastikan undang-undang berkaitan antilompat parti yang akan digubal dapat melindungi hak rakyat di negara ini yang telah memberi undi serta kepercayaan tinggi kepada ahli politik ketika proses pilihan raya.

“Kerajaan akan memastikan sesi libat urus yang menyeluruh diadakan bersama pihak berkepentingan, badan bukan kerajaan, ahli Parlimen kerajaan dan pembangkang serta rakyat agar rang undang-undang baharu yang diperkenalkan mendapat sokongan semua pihak,” katanya.

Menjawab soalan tambahan Senator Datuk A. Kesavadas mengenai bentuk libat urus yang sedang dilakukan oleh kerajaan dengan pakar-pakar perundangan negara luar bagi memuktamadkan inti pati undang-undang antilompat parti, Wan Junaidi berkata setakat ini tiada keperluan untuk mengadakan libat urus dengan pakar perundangan luar negara.

“Saya cukup yakin pihak kementerian saya dan juga Peguam Negara mempunyai cukup kepakaran selain daripada peguam-peguam kita di seluruh negara, maka keperluan libat urus dengan pakar undang-undang luar negara tidak perlu dibuat.

“Bagaimanapun, kita menggunakan model undang-undang di negara-negara yang saya sebutkan tadi dan kita boleh melihat kelemahan dan kekuatannya serta menilai dari sudut perlembagaan kita sendiri dan kehendak rakyat kita mengenai jenis undang-undang yang perlu kita perkenalkan,” katanya.


AMANAH sindir pemimpin DAP nak jadi hero kaum sendiri, susahkan PH

Parti Amanah Negara (AMANAH) menyindir Timbalan Pengerusi DAP Pulau Pinang, P Ramasamy kerana cuba menjadi hero kaum India dengan mengeluarkan kenyataan dan mencari publisiti murahan.

Sehubungan itu, Ketua Pemuda AMANAH, Mohd Sany Hamzan menggesa rakan gabungannya dalam Pakatan Harapan (PH), DAP, supaya memecat Timbalan Ketua Menteri Pulau Pinang itu susulan kenyataannya meminta kerajaan PH-BN memecah monopoli bangsa Melayu dalam perkhidmatan awam.

Menurutnya kenyataan Ramasamy berkaitan perkara itu menyusahkan PH.

“Ramasamy sekali lagi mencari pasal dan cuba menjadi hero kaumnya dengan publisiti murahan. Tindakan sebegini sudah tentu menyusahkan Pakatan Harapan.

“Kenyataan sebegini juga bertentangan dengan dasar Malaysia Madani yang sedang dipelopori oleh kerajaan pimpinan Datuk Seri Anwar Ibrahim sekarang dan ia satu sabotaj kepadanya.

“DAP pula saya yakin tertekan dengan kenyataan semacam ini dan perlu berbuat sesuatu kerana ini bukan kenyataan pertama dari beliau yang menyusahkan DAP sendiri,” katanya dalam kenyataan di Facebook beliau hari ini (11 Februari 2023).

Oleh itu, Mohd Sany berkata tindakan paling sesuai yang patut diambil oleh DAP ialah memecat Ramasamy daripada jawatan Timbalan Ketua Menteri Pulau Pinang kerana lebih ramai yang layak duduk dikerusi itu.

“Bagi saya, ia tidak wajar keluar dari rakyat negara ini jika mereka mahu menjaga keharmonian antara kaum. Oleh itu, saya menyeru rakyat negara ini jangan melayan orang semacam ini,” katanya lagi.

Ramasamy dalam satu kenyataan semalam, menggesa kerajaan Anwar, melakukan reformasi dalam sektor perkhidmatan awam, supaya ia tidak lagi hanya didominasi oleh satu kaum.

Katanya, perdebatan bahawa penyertaan ramai orang Melayu dalam sektor awam, bagi mengimbangi dominasi kaum Cina dalam ekonomi seperti dinyatakan bekas Perdana Menteri, Tun Dr Mahathir Mohamad, tidak lagi boleh diguna pakai.

Ramasamy berkata, dasar perkauman sedemikian tidak lagi boleh dipertahankan terutama ketika kerajaan sekarang berada di tampuk kuasa.

Justeru itu, katanya, Perdana Menteri perlu segera menangani isu dominasi satu kaum dalam perkhidmatan awam.


Kertas siasatan anggota mabuk lawan arus diserah kepada Bukit Aman

Kertas siasatan berhubung pegawai polis yang ditahan kerana disyaki memandu di bawah pengaruh alkohol dan melawan arus di Jalan Cheras sudah diserahkan kepada bahagian perundangan Bukit Aman untuk tindakan selanjutnya.

Ketua Polis Daerah Cheras ACP Zam Halim Jamaluddin berkata kertas siasatan itu dihantar pada minggu lepas, menurut laporan Bernama.

“Kertas siasatan sudah diserahkan dan pihak perundangan Bukit Aman akan meneliti siasatan tersebut bagi tindakan seterusnya,” katanya kepada pemberita pada Pelancaran Taman Angkat Amanita di Taman Bukit Cheras di sini, hari ini.

Dalam kejadian kira-kira 4.10 pagi pada 15 Jun lepas, seorang lelaki berumur 35 tahun memandu kereta bersendirian sebelum tindakannya memandu melawan arus disedari sepasukan anggota polis yang kebetulan ada berhampiran.

Zam Halim berkata siasatan mendapati kejadian berlaku selepas waktu kerja anggota terbabit.

Katanya, kes disiasat di bawah Seksyen 186 Kanun Keseksaan (menghalang tugas penjawat awam) dan Seksyen 45A(1) Akta Pengangkutan Jalan 1987 atas kesalahan mengambil alkohol melebihi jumlah ditetapkan.

Sementara itu, dalam perkembangan berasingan, polis sedang mengesan dua lagi penjenayah bersenjatakan parang yang melarikan diri selepas dua rakan mereka ditembak mati dalam kejadian di Taman Supreme, Cheras di sini, pada 8 Jun lepas.

Zam Halim berkata kedua-dua suspek sudah dikenal pasti dan sedang giat mengesannya.

“Memang kita (polis) dah ada petunjuk tapi ia masih dalam siasatan. Kita masih belum keluarkan fotofit suspek.

“Kita juga masih menunggu laporan patologi dua suspek yang mati ditembak itu daripada pihak hospital,” katanya.

Pada 8 Jun, polis menembak mati dua lelaki berumur lingkungan 30-an disyaki terlibat dalam kegiatan pecah rumah di kawasan perumahan terbabit selepas mereka cuba menyerang polis menggunakan parang manakala dua lagi melarikan diri menggunakan sebuah kenderaan bernombor pendaftaran palsu.


Apabila Muhyiddin meledak

Jarang sekali kita melihat Muhyiddin secara terbuka menggelarkan seseorang itu sebagai gagal. Sebelum ini, dia hanya melemparkan label itu kepada Najib susulan skandal 1MDB.

Namun, semalam Muhyiddin meledak apabila secara berterus-terang beliau menyifatkan Ismail Sabri sebagai Perdana Menteri yang gagal menguruskan ekonomi dan negara.

Semua orang bersetuju dengan pandangan Muhyiddin itu. Memang betul ekonomi negara dalam keadaan kronik, harga barang melambung dan nilai ringgit pada masa yang sama menjunam teruk tetapi Ismail Sabri tidak berbuat apa-apa untuk menyelesaikan masalah ini.

Hakikatnya, Muhyiddin memperkatakan sesuatu yang realiti. Tetapi apa yang menarik untuk dikupas ialah kenapa beliau memilih waktu sekarang untuk meledak?

Sebenarnya Muhyiddin sedang mempersiapkan partinya untuk bertempur, beliau mahu memberikan mood perang kepada partinya. Ini kerana beliau tahu bahawa Kluster Mahkamah yang mengawal UMNO sedang menekan Ismail Sabri untuk membubarkan Parlimen. Beliau juga tahu, Ismail Sabri tidak akan mampu bertahan lama dengan tekanan tersebut.

Ertinya, pilihan raya umum sudah terlalu dekat, tak kisahlah sama ada akhir tahun ini atau tahun depan.

Jadi, suka tak suka, beliau perlu berdepan dengan Ismail Sabri dan UMNO dalam pilihan raya umum sebagai lawan.

Pada masa yang sama, Muhyiddin sedar bahawa penerimaan rakyat terhadap Ismail Sabri amat buruk. Jika benar hanya 35 peratus sahaja rakyat Malaysia yang berpuas hati dengan prestasi Ismail Sabri sebagaimana didedahkan Muhyiddin semalam – maka, BN perlu menimbangkan semula kewajaran menjadikan Naib Presiden UMNO itu sebagai poster boy untuk PRU-15.

Malah, jika dibuat perbandingan, rating Najib pada April 2018 iaitu sebulan sebelum PRU-14 lebih tinggi daripada Ismail Sabri iaitu 38 peratus – tetapi akhirnya BN tetap tersungkur.

Dalam hal ini, apabila beliau memilih untuk meledak semalam – Muhyiddin sebenarnya ingin memberi mesej yang jelas kepada seluruh rakyat Malaysia bahawa dia tiada kena mengena dengan kegagalan Ismail Sabri atau dengan kata lain – Muhyiddin tidak mahu dikaitkan dengan Ismail Sabri, baik dalam aspek pengurusan negara mahupun dalam soal kegagalan penggantinya itu menepati janji.

Tapi, Ismail Sabri tampil membalas dengan berkata jika dia gagal sebagai Perdana Menteri, Muhyiddin juga turut sama gagal sebagai Pengerusi Majlis Pemulihan Negara (MPN).

Salah!!! Itu salah sama sekali. Ismail Sabri tidak boleh menggunakan logik sebegitu untuk menghina pemikiran rakyat Malaysia.

Hakikatnya, sebagai Pengerusi MPN, Muhyiddin tidak mempunyai kuasa eksekutif. MPN hanya membuat cadangan kepada Jemaah Menteri yang dipengerusikan Ismail Sabri dan sebagaimana ditegaskan Muhyiddin semalam, Ismail Sabri tidak ambil peduli pun kepada banyak cadangan yang dibuat MPN.

Selain itu, langkah Muhyiddin mengkritik Perdana Menteri secara terbuka semalam juga bertujuan untuk memaklumkan kepada para menteri Bersatu yang adalah dalam Kabinet dan juga rakan gabungan dalam Perikatan Nasional bahawa inilah masanya untuk menyisih daripada Ismail Sabri jika mahu menang PRU-15.

Tentunya sangat janggal untuk mereka terus menyokong Ismail Sabri tetapi kemudian mengkritik dalam kempen pilihan raya.

Jelas, Muhyiddin sedang mempersiapkan partinya untuk bertempur.

Apa pun, mesej yang paling jelas yang mahu disampaikan Muhyiddin adalah kepada Ismail Sabri sendiri. Beliau mahu Ismail Sabri tahu bahawa Bersatu tidak akan memberi talian hayat kepadanya untuk keluar daripada tekanan Kluster Mahkamah. Bagi Muhyiddin, jika Kluster Mahkamah mahukan pilihan raya umum diadakan tahun ini – dia dan 29 Ahli Parlimen BERSATU akan berbuat hal yang sama. Muhyiddin tahu dia perlu bertindak pada waktu yang tepat.

Buktinya walaupun Muhyiddin telah mengkritik Ismail Sabri secara terbuka, tiada seorang pun pemimpin UMNO yang tampil mempertahankan Ismail Sabri dalam tempoh 24 jam.

Facebook Najib juga diam. Sebelum ini, ia akan menyerang balas Muhyiddin hanya berselang beberapa minit selepas Muhyiddin berkata sesuatu. Tetapi kini, Facebook Najib yang diisytiharkan sebagai suara UMNO oleh Zahid cuma kaku, diam membisu.

Tapi jangan salah faham. Orang UMNO masih kekal benci Muhyiddin tetapi mereka kini lebih bencikan Ismail Sabri.

Syahril Ghazali

Penulis seorang pemerhati politikd dan pembaca Agenda Daily

*Artikel ini adalah pendapat penulis dan tiada kaitan dengan Agenda Daily.


Pesakit Covid-19 kategori 3, 4 dan 5 meningkat hari ini, 6 kluster dikesan

Jumlah pesakit Covid-19 kategori 3, 4 dan 5 yang dikesan dalam tempoh 24 jam sehingga 12 tengah hari tadi meningkat berbanding semalam, lapor Kementerian Kesihatan (KKM).

Dalam tempoh itu sebanyak 112 kes atau 2.5 peratus daripada 4,543 kes harian adalah pesakit kategori berkenaan, berbanding 68 kes daripada 4,343 jangkitan semalam.

Ketua Pengarah Kesihatan Tan Sri Dr Noor Hisham Abdullah berkata, sebanyak 97.5 peratus atau 4,431 kes lagi membabitkan pesakit kategori 1 dan 2.

Menurutnya, sehingga 12 tengah hari tadi juga seramai 534 pesakit dirawat di unit rawatan rapi dengan 263 kes kritikal memerlukan alat bantuan pernafasan.

Seramai 7,348 pesakit turut disahkan sembuh menjadikan kumulatif sejak awal tahun lalu meningkat kepada 2,419,743 pesakit pulih, berbanding 2,510,852 kumulatif kes positif.

Sementara itu Dr Noor Hisham juga memaklumkan enam lagi kluster baharu dikesan menjadikan keseluruhannya 5,812 kluster dengan 4,498 telah ditamatkan dan 314 lagi masih aktif.

Tiga kluster melibatkan tempat kerja dikesan di Kulim, Kedah membabitkan 37 individu daripada 81 saringan; Kuala Krai dan Machang, Kelantan (semua 23 individu yang disaring positif Covid-19); dan Kulai, Johor (lima individu daripada 16 saringan).

Satu kluster pendidikan tinggi dikesan di Lembah Pantai, Kuala Lumpur melibatkan 11 individu daripada 22 saringan; kluster pendidikan lain di Putrajaya (lima individu daripada 32 saringan); dan kluster pusat tahanan di Sepang, Selangor membabitkan 16 individu daripada 92 yang disaring.

Sementara itu, Dr Noor Hisham menasihatkan semua pihak, termasuk ibu bapa, memastikan keselamatan dan kesihatan susulan pembukaan semula sesi persekolahan bersemuka.

“Memandangkan sesi persekolahan sudah dibuka semula, keselamatan dan kesihatan warga sekolah serta persekitaran sekolah yang selamat perlu diberi perhatian yang lebih dalam mencegah penularan wabak Covid-19 di sekolah.

“Ini kerana ia boleh mengakibatkan jangkitan yang lebih meluas di kalangan pelajar, guru, pekerja di institusi pengajian dan juga kepada keluarga mereka, seterusnya merebak pula ke komuniti.

“Semua pihak yang terlibat seperti pihak sekolah, ibu bapa, pemandu bas sekolah, murid sekalian, dan juga semua yang terlibat dengan aktiviti pembukaan semula persekolahan diminta agar sentiasa patuh prosedur operasi standard (SOP) sepanjang sesi persekolahan berlangsung.

“Ia bertujuan mengelak kewujudan kluster baharu pendidikan. Jadikanlah tempat pengajian bagi anak-anak kita selamat agar mereka kekal terhindar dari bahaya Covid-19,” katanya.


Draf RUU lompat parti sudah siap, akan dibentang kepada Kabinet

Menteri di Jabatan Perdana Menteri (Parlimen dan Undang-Undang), Datuk Seri Wan Junaidi Tuanku Jaafar berkata Jawatankuasa Pilihan Khas Parlimen sudah memuktamadkan draf Rang Undang-Undang (RUU) Larangan Ahli Dewan Rakyat Bertukar Parti kelmarin.

Menurutnya draf itu akan dibentangkan kepada Kabinet sebelum dibawa ke sidang khas Parlimen untuk dibahas dan diluluskan, yang dijangkakan pada Jun ini.

Bagaimanapun katanya, tarikh sebenar sidang khas Parlimen tersebut tertakluk kepada Perdana Menteri Datuk Seri Ismail Sabri Yaakob.

Katanya jawatankuasa itu mencapai kata sepakat dalam hampir semua perkara dasar mengenai penggubalan RUU berkenaan.

“Ini setelah mengambil masa lebih sembilan bulan bagi merangka undang-undang tersebut yang pertama kali di negara ini.

“Namun selagi belum dibentangkan ke Kabinet, saya dan jawatankuasa lain tidak boleh mendedahkan kepada umum berhubung butiran RUU ini. Cuma saya boleh katakan adalah draf ini telah dimuktamadkan oleh Jawatankuasa Pilihan Khas Parlimen.

“Setelah berhempas-pulas merangka undang-undang selain melalui pelbagai proses dan perbincangan dengan ramai pihak termasuk mengambil kira pandangan perbahasan ahli-ahli Parlimen, alhamdulillah saya bersyukur draf RUU bagi melarang ahli Dewan Rakyat bertukar parti akhirnya dimuktamadkan dan kini tinggal untuk diluluskan Parlimen,” katanya memetik laporan Utusan hari ini.

Beliau berharap RUU itu akan dibentangkan pada sidang khas Parlimen di bawah Peraturan 11(3) atas budi bicara Perdana Menteri dan pertimbangan jemaah Menteri.

Pada masa sama, Wan Junaidi berkata, Mesyuarat Jawatankuasa Khas Pemandu Transformasi dan Kestabilan Politik Kerajaan-Pakatan Harapan (PH) dan Jawatankuasa Pilihan Khas Parlimen Bagi Menimbang RUU tersebut menyarankan agar undang-undang tersebut dibentangkan dalam sidang khas Parlimen yang dicadangkan diadakan pada Jun ini.

“Saya akan berjumpa dengan Perdana Menteri berhubung perkara ini, tetapi terserah kepada Datuk Seri (Ismail Sabri) bagi menetapkan tarikh sebenar sidang khas Parlimen ini,” katanya.

Beliau merakamkan perhargaan kepada pelbagai pihak termasuk semua ahli Parlimen, Bahagian Hal Ehwal Undang-Undang (BHEUU) Jabatan Perdana Menteri dan Jabatan Peguam Negara yang bertungkus-lumus merangka undang-undang yang selama ini berhadapan banyak cabaran.

“Ramai mahu RUU ini dibuat segera, tetapi ramai tidak tahu bahawa prosesnya memerlukan masa apatah lagi membabitkan pindaan Perlembagaan Persekutuan di samping mengambil kira pandangan orang ramai dan pakar akademik.

“Sepatutnya dibentang pada Mac lalu, tetapi dibuat pada April pula. Tetapi ahli Parlimen sebulat suara agar diperhalusi di peringkat Jawatankuasa Pilihan Khas Parlimen,” katanya.

Pelbagai pihak termasuk ahli Parlimen kerajaan dan pembangkang mahu RUU itu disegerakan selepas kerajaan memeterai Memorandum Persefahaman (MoU) Transformasi dan Kestabilan Politik bersama PH pada 13 September 2021.

Pada 2 April lalu, Wan Junaidi mendedahkan seramai 39 Ahli Parlimen melompat parti sejak 2018 dan tindakan itu membawa kepada ketidakstabilan politik, selain negara turut menyaksikan pertukaran tiga Perdana Menteri dalam tempoh satu penggal Parlimen.


Jangkitan Covid-19 di Sandakan dua pertiga adalah kategori satu dan dua

Dua pertiga daripada jumlah kes aktif Covid-19 di Sandakan adalah pesakit kategori satu dan dua meskipun daerah ini mencatatkan kes baharu harian tertinggi di Sabah sejak beberapa hari ini.

Pengarah Hospital Duchess of Kent (HDOK) Dr Francis Paul berkata kebanyakan pesakit menjalani kuarantin di rumah terutama pesakit kategori satu yang tidak mengalami sebarang gejala dan kategori dua yang bergejala tetapi tidak menghidap penyakit kronik, menurut laporan Bernama.

“Kita bersyukur yang dijangkiti ini kebanyakannya telah divaksin, jadi keadaan mereka tidak begitu serius.

“Diharapkan (mereka) yang dijangkiti kekal di peringkat satu dan dua sahaja kerana keadaan ini tidaklah akan membebankan pihak hospital dan penjaga kesihatan yang juga berisiko untuk dijangkiti,” katanya selepas meninjau Pusat Kuarantin dan Rawatan Covid-19 (PKRC) di Dewan Serbaguna Kompleks Sukan Sandakan di sini hari ini.

Sandakan mencatatkan kes baharu harian tertinggi di Sabah selama tiga hari berturut-turut dengan 1,100 kes aktif direkodkan hingga semalam.

Dr Francis turut melahirkan kebimbangan terhadap jangkitan membabitkan golongan kanak-kanak dan remaja berumur antara 11 dan 20 tahun yang semakin meningkat terutama pelajar yang berada di asrama.

“Masih ramai dalam kalangan remaja belum divaksin, jadi pihak hospital mengambil kesempatan untuk menasihat ibu bapa agar membawa anak-anak mereka untuk divaksin,” katanya.

Berikutan peningkatan mendadak kes Covid-19 di Sandakan, Dr Francis berkata pihaknya menyediakan 211 katil dengan 71 katil diletakkan di HDOK, PKRC Dewan Rafflesia Institut Latihan Kementerian Kesihatan Malaysia Sandakan (40) manakala PKRC Dewan Serbaguna Kompleks Sukan Sandakan (100).

Beliau berkata jika keadaan memerlukan, pihaknya mempunyai kapasiti untuk menambah 250 katil lagi iaitu tambahan 100 katil di Dewan Serbaguna Kompleks Sukan Sandakan dan membuka asrama Kompleks Sukan Sandakan sebagai PKRC yang boleh menampung hingga 150 katil.

“Kita menjangkakan peningkatan kes secara mendadak dalam 14 hari hingga sebulan lagi. Orang ramai diingatkan supaya sentiasa mematuhi prosedur operasi standard terutama mengamalkan pemakaian pelitup muka dan mencuci tangan serta mengelak tempat kunjungan ramai,” katanya.


Surat 40 Ahli Parlimen BN sokong kerajaan tulen, kata Ismail Sabri

Timbalan Perdana Menteri Datuk Seri Ismail Sabri Yaakob mengesahkan ketulenan surat 40 Ahli Parlimen (MP) Barisan Nasional (BN) menyokong kerajaan bawah kepimpinan Perdana Menteri, Tan Sri Muhyiddin Yassin yang dikeluarkan pada 29 Julai lalu.

Ismail Sabri berkata kandungan surat tersebut adalah benar, ia dibuat selepas pertemuan dengan semua MP BN di Parlimen dan menjelaskan hanya timbul kekeliruan berhubung penggunaan kepala surat.

“Kandungan surat itu bahawa 40 Ahli Parlimen BN menyokong kerajaan Perikatan Nasional (PN) adalah benar. Kenyataan itu dibuat selepas saya mengadakan pertemuan dengan 40 Ahli Parlimen terbabit.

“Kekeliruan hanya membabitkan penggunaan kepala surat BN. Kami adalah wakil rakyat BN, justeru berhak untuk menggunakan kepala surat BN.

“Apabila saya hendak mengeluarkan kenyataan, mana boleh saya menggunakan kepala surat lain kerana saya bersama Ahli Parlimen terbabit adalah daripada BN,” katanya lapor Bernama.

Terdahulu pada Jumaat, terdapat pihak yang cuba mempersoalkan kesahihan kenyataan tersebut, ia termasuk bekas Perdana Menteri Datuk Seri Najib Razak.

Terdahulu, Ismail Sabri menyampaikan sumbangan bakul makanan kepada Ketua Kampung Charuk Puting, Batu Bor, Guai dan Paya Mengkuang di pekarangan Masjid Al-Mutaqin, Cheruk Puting.

Dalam pada itu, Naib Presiden UMNO itu juga menegaskan khabar angin mengenai pembentukan kerajaan interim yang tersebar dalam media sosial itu tidak perlu dilayan.

Sebaliknya, beliau menjelaskan, isu berkenaan sengaja dimainkan oleh pihak tertentu berikutan penangguhan sidang Dewan Rakyat, esok.

“Orang ramai jangan mendengar serta terpengaruh dengan khabar angin mungkin berlaku pembentukan kerajaan dan Perdana Menteri interim yang disebarkan dalam media sosial.

“Kita jangan melayan dan memainkan isu ini kerana pihak terbabit cuba memecahbelahkan keharmonian rakyat.

“Lagipun, saya difahamkan bahawa dalam Perlembagaan Persekutuan, tidak ada istilah interim… PM interim, kerajaan interim tidak ada dalam Perlembagaan,” katanya.


Ahli Parlimen PNBBC tidak letak jawatan, kekal sokong Muhyiddin

Ahli-ahli Parlimen Penyokong Kerajaan Perikatan Nasional (PNBBC) tidak akan meletak jawatan dalam kerajaan dan kekal setia menyokong pentadbiran Perdana Menteri (PM) Tan Sri Muhyiddin Yassin, kata Pengerusinya, Datuk Seri Shahidan Kassim.

Pengerusi PNBBC itu menyifatkan kenyataan yang dikeluarkan oleh Presiden UMNO, Datuk Seri Ahmad Zahid Hamidi selepas Mesyuarat Majlis Tertinggi (MT) semalam sebagai mengelirukan dan tidak masuk akal apabila menggesa PM berundur tetapi pada masa sama mahu Menteri dan Timbalan Menteri kekal berada dalam Kabinet sedia ada.

“Kami ahli-ahli Parlimen PNBBC tidak akan berhenti dan meletak jawatan dalam kerajaan, kami menyokong penuh kerajaan Tan Sri Muhyiddin,” katanya kepada Agenda Daily.

Jelasnya, kenyataan Zahid tersebut memberikan persepsi yang tidak betul dan menyebabkan banyak pihak keliru dengan pendirian terbaharu UMNO tersebut, ia sekiranya PM meletak jawatan bermakna pada masa sama kerajaan juga akan runtuh dan bagaimana mahu mengekalkan Kabinet yang sedia ada.

“Kenyataan Presiden semalam mengelirukan, mana boleh PM berundur selepas itu mahu Kabinet kekal… jika PM meletak jawatan, ia bermakna Kabinet juga tidak berfungsi dan Menteri serta Timbalan Menteri juga tiada.

“Sama seperti peletakan jawatan Tun Dr Mahathir Mohamad sebelum ini, apabila beliau letak jawatan kerajaan Pakatan Harapan runtuh selepas itu,” terang beliau.

Ahli Parlimen Arau itu juga mewakili pihak PNBBC mengucapkan tahniah atas lantikan Datuk Seri Ismail Sabri Yaakob sebagai Timbalan Perdana Menteri dan Datuk Seri Hishammuddin sebagai Menteri Kanan yang diumumkan kerajaan semalam.

Shahidan berharap dengan lantikan tersebut, ia dapat membantu tugas PM dalam memberikan fokus sepenuhnya ke arah menangani penularan Covid-19 yang melanda negara.

Malam tadi, Zahid sekali lagi mengumumkan keputusan yang seakan sama semasa ketetapan Perhimpunan Agung UMNO 2020 tetapi kali ini dengan lebih keras menuntut supaya Muhyiddin berundur secara terhormat dan memutuskan UMNO menarik sokongan daripada kerajaan PN.

Zahid juga menuntut supaya PM baharu dilantik bagi menggantikan Muhyiddin bagaimanapun tidak menamakan individu yang layak untuk memegang jawatan nombor satu negara itu.

Bagaimanapun, Zahid berkata hanya PM sahaja berundur dan Menteri Kabinet sedia ada akan kekal.


WHO saran dos penggalak bagi pesakit lemah sistem imun

Pakar Pertubuhan Kesihatan Sedunia (WHO) hari ini mencadangkan pengambilan dos penggalak vaksin Covid-19 kepada golongan mempunyai masalah sistem imun terkrompomi iaitu apabila seseorang berada pada tahap imun yang sederhana atau teruk.

Selepas perbincangan minggu lalu, Kumpulan Pakar Strategi Penasihat Imunisasi WHO (SAGE) mencadangkan agar golongan itu diberikan dos ketiga dengan menggunakan mana-mana vaksin dalam Senarai Penggunaan Kecemasan WHO.

Kumpulan tersebut lebih cenderung untuk kurang menunjukkan tindak balas terhadap vaksinasi biasa yang disuntik dan lebih berisiko tinggi terkena gejala Covid-19 yang teruk.

Akhir September lalu, beberapa jenama vaksin Covid-19 sudah diluluskan oleh Penyenaraian Penggunaan Kecemasan WHO, termasuk vaksin Pfizer BioNTech, Janssen, Moderna, Sinopharm, Sinovac, AstraZeneca dan Covishield.

SAGE memaklumkan pihaknya juga sedang mengkaji vaksin Covaxin, yang dikeluarkan oleh Bharat Biotech di India dan cadangan dasar akan diberikan setelah vaksin itu diluluskan oleh Penyenaraian Penggunaan Kecemasan WHO.

Menurut pakar WHO, dos ketiga vaksin virus tidak aktif Sinovac dan Sinopharm perlu disuntik kepada mereka yang berumur 60 keatas.

Selain itu, penggunaan vaksin heterologi atau virus hidup untuk dos tambahan ini juga boleh dicadangkan berdasarkan pertimbangan bekalan dan akses vaksin tersebut.

“Ketika melaksanakan cadangan ini, semua negara perlu menyasarkan terlebih dahulu untuk memberikan dua dos lengkap kepada populasinya, sebelum memberika dos ketiga, dimulakan kepada golongan paling berumur dahulu,” kata SAGE.

Sebelum ini, WHO sudah meminta moratorium global untuk dos penggalak Covid-19, bagi memastikan pembahagian vaksin diberi secara adil ke seluruh dunia untuk membolehkan setiap negara memvaksinasi hampir 40 peratus dari penduduknya.

Minggu lalu, WHO mengumumkan tindakan untuk memvaksinasi lebih 40 peratus penduduk di setiap negara menjelang akhir tahun ini dan mensasarkan sebanyak 70 peratus pada pertengahan 2022.

Usaha pengagihan vaksin ini akan diberikan keutamaan kepada negara berpendapatan rendah, seperti di Afrika.


Azeez Rahim cakap Tamil dengan gajah, Rayer kata kurang ajar

Tindakan Ahli Parlimen (MP) Baling, Datuk Seri Abdul Azeez Rahim bercakap Tamil dengan gajah yang ‘mengamuk’ menyebabkan Dewan Rakyat kecoh seketika hari ini setelah dibantah RSN Rayer (DAP-Jelutong).

Pada awalnya Azeez ketika membahas Rang Undang-Undang Pemuliharaan Hidupan Liar (Pindaan) 2021 menceritakan pengalamannya berada dalam situasi cemas berdepan dengan seekor gajah yang mengamuk.

Menurut Azeez pelbagai cara telah dilakukan oleh pegawai Perhilitan untuk menenangkan gajah itu, malah beliau sendiri mencadangkan dibawa dua ekor gajal Siam yang lain untuk dijadikan denak.

“Hari ketiga gajah itu belum tenang, kita terpaksa bawa dua denak pula untuk pujuk rayu gajah itu supaya bertenang.

“Saya dapat tahu bahawa gajah itu boleh faham cakap Tamil. Saya cakap dengan dia, saya tenangkan dia. Akhirnya dia angkat belalai dia, dia tunduk…,” katanya.

Ahli Parlimen Ahmad Tarmizi Sulaiman mencelah dengan meminta Azeez bercakap Tamil sehingga gajah itu tunduk.

“Datuk Yang Dipertua… saya sebenarnya tak nak berbahasa lain memandangkan hari ini hari jadi Datuk Speaker dengan kita ucapkan selamat hari jadi… Happy birthday to you sir.

“Jadi saya dapat tahu gajah itu boleh berbahas Tamil… memandangkan dia laki-laki (jantan), saya pun cakap dengan dia… saya kata ayaa….,” kata Azeez.

Bagaimanapun Rayer bangun dan menganggap perbuatan itu memalukan serta menghina masyarakat yang berbahasa Tamil.

Rayer berkata, berdasarkan Peraturan Mesyuarat 36(12), kenyataan itu adalah mengelirukan Dewan, dan menganggap Abdul Azeez sebagai kurang ajar.

Selepas berkali-kali meminta beliau bertenang, akhirnya Speaker Dewan Rakyat Datuk Azhar Azizan Harun tidak mempunyai pilihan lain selain memerintahkan Rayer keluar dari Dewan selama 10 minit.


KSM minta ILO, Kedutaan AS maklumkan siasatan buruh paksa

Kementerian Sumber Manusia (KSM) hari ini meminta supaya Pertubuhan Buruh Antarabangsa (ILO) dan Kedutaan Amerika Syarikat (AS) di Malaysia memaklumkannya sekiranya terdapat sebarang siasatan berkenaan buruh paksa bagi mengalakkan sekatan eksport terhadap produk tempatan.

Ini, menurut menterinya Datuk Seri M. Saravanan, bertujuan bagi bagi mencari jalan penyelesaian sebelum produk Malaysia disekat memasuki negara berkenaan.

Saravanan berkata, Jabatan Kastam dan Perlindungan Sempadan (CBP) AS telah menghalang beberapa produk tempatan memasuki negara tersebut atas alasan faktor buruh paksa.

Namun, menurut Saravanan, KSM sehingga kini tidak menerima sebarang siasatan daripada pihak AS.

“Ini menjadikan kita sukar mengambil tindakan terhadap majikan.

“Kami telah menjalankan siasatan mengikut 11 indikator buruh paksa sedia ada yang digariskan ILO tetapi tidak dapat mengesan kesalahan, maka (kita) jumpa pihak ILO dan Kedutaan AS supaya sebarang siasatan oleh pihak AS harus dimaklumkan kepada kita, kerana jika tidak kita tidak akan nampak penyelesaian,” Saravanan dipetik sebagai berkata oleh Sinar Harian.

Saravanan berkata demikian kepada media selepas menyempurnakan majlis penyampaian Geran Pembangunan Kesatuan Sekerja (GPKS) 2022 Zon Tengah.

Dalam majlis sama, Saravanan turut melancarkan buku Perkembangan dan Isu-Isu Semasa Kesatuan Sekerja Di Malaysia.

Mengulas mengenai buku baharu itu, Saravanan berkata ia akan menjadi sumber rujukan kepada majikan, pengamal sumber manusia dan aktivis kesatuan sekerja, serta rujukan akademik di institusi pengajian tinggi.

Buku tersebut merupakan hasil kerjasama antara kesatuan sekerja dan ahli akademik dengan menggunakan peruntukan Geran Pembangunan Kesatuan Sekerja (GPKS) 2021.

Saravanan turut menambah bahawa kerajaan telah menambah peruntukan GPKS pada tahun ini kepada RM2.6 juta bagi membantu lebih banyak kesatuan sekerja menjalankan aktiviti.

Katanya lagi, sejumlah 315 permohonan telahpun diluluskan di seluruh negara.


Pelakon dalam video tular ghairah akan disiasat: Annuar

Siasatan akan dijalankan terhadap seorang pelakon, Zul Ariffin yang berkongsi satu video adegan ghairahnya dalam media sosial baru-baru ini.

Tindakan tersebut dimaklumkan Menteri Komunikasi dan Multimedia, Tan Sri Annuar Musa yang mengesahkan siasatan akan dijalankan di bawah Seksyen 233 Akta KMM (Akta Komunikasi dan Multimedia 1998).

“Proses undang-undang berjalan. Pelakon Zul Ariffin akan disiasat di bawah Seksyen 233 Akta KMM (Akta Komunikasi dan Multimedia 1998) kerana posting (muat naik) YouTube yang menyalahi undang-undang,” menurut ciapan beliau di Twitter hari ini.

Sebelum ini, Jabatan Kemajuan Islam Malaysia (JAKIM) membidas penyiaran drama yang dikaitkan dengan penyiaran video itu yang bakal ditayangkan Ramadan ini.

Ketua Pengarah JAKIM, Datuk Hakimah Mohd Yusoff, berkata berdasarkan penelitian pihaknya, penyiaran program seumpama itu jelas mempamerkan perbuatan dilarang Islam dengan aksi dan adegan tidak bermoral melampaui batas serta bertentangan norma masyarakat dan hukum syarak.

JAKIM menyatakan pendirian dan pandangan mengenai isu terbabit kepada Kementerian Komunikasi dan Multimedia (K-KOMM), Kementerian Dalam Negeri (KDN) dan Suruhanjaya Komunikasi dan Multimedia (MCMC) supaya tindakan tegas dapat diambil segera.

Dalam pada itu, Annuar melalui ciapan sama seiring dengan pendirian dizahirkan JAKIM itu.

“Yang pasti adegan seperti yang dipapar itu tidak akan dibenarkan tayang, sama ada bulan Ramadan atau bulan yang lain. Jagalah nilai dan budaya,” katanya.

Semalam, Zul Ariffin atau nama sebenar, Zulkifli Ariffin, 35, memohon maaf dan menyesal di atas tindakannya memuat naik video ‘teaser’ sebuah drama bersiri di akaun Instagram miliknya, baru-baru ini.


Singapura tangguh hukuman mati ke atas seorang lagi warga Malaysia

Mahkamah Tinggi Singapura pada Khamis membenarkan penangguhan hukuman mati terhadap warga Malaysia K Datchinamurthy, yang sepatutnya menjalani hukuman pada Jumaat, 29 April, dua hari selepas pelaksanaan hukuman Nagaentran Dharmalingam.

Menurut peguam Singapura, M Ravi, kebenaran penangguhan itu diberikan berasaskan alasan “menunggu keputusan perbicaraan berhubung dakwaan pelanggaran peraturan penjara yang dijadual pada 20 Mei”, lapor Bernama.

“Datch (Datchinamurthy) sepatutnya dihukum gantung esok,” kata M Ravi dalam hantaran terbaharunya di Facebook.

Datchinamurthy, 36, didakwa mengedar 44.96 gram (g) diamorphine ke Singapura pada 2011 dan dihukum mati pada 2015, manakala Nagaentran dijatuhi hukuman mati pada 2010 kerana mengedar 42.72g heroin pada 2009.

Permohonan penangguhan pelaksanaan hukuman difailkan sendiri oleh Datchinamurthy dan perbicaraan mengenai penangguhan itu dibuat secara tertutup pada 9.30 pagi Khamis.

M Ravi sebelum ini menjadi peguam untuk Datchinamurthy berkata perbicaraan yang dijadual pada 20 Mei adalah berkait mengenai aduan terhadap peguam negara mengenai hak komunikasi antara banduan dengan peguamnya.

“Isunya adalah apakah mereka boleh menggantungnya pada Jumaat 29 April ketika ada perbicaraan dijadualkan pada 20 Mei,” tulisnya.


Rayuan gugur Hakim ditarik balik Rosmah dalam kes pengubahan wang haram, cukai

Datin Seri Rosmah Mansor menarik balik rayuan untuk menggugurkan Hakim Mahkamah Tinggi Mohamed Zaini Mazlan, kini Hakim Mahkamah Rayuan, daripada mendengar kes pengubahan wang haram dan pengelakan cukai yang dihadapinya.

Berdasarkan notis pemberhentian difailkan Tetuan Geethan Ram pada 1 Mac lalu, Rosmah selaku perayu menarik balik rayuan itu yang difailkan pada 29 April 2022, menurut laporan Bernama.

Berikutan itu, rayuan tersebut disifatkan telah ditolak sepertimana peruntukan Aturan 73 Kaedah-Kaedah Mahkamah Rayuan 1994.

Rayuan isteri bekas Perdana Menteri Datuk Seri Najib Tun Razak itu dijadualkan didengar pada 17 Mac ini.

Peguam Datuk Geethan Ram Vincent, yang mewakili Rosmah, ketika dihubungi mengesahkan perkara itu.

Pada November tahun lepas, panel tiga hakim Mahkamah Rayuan menangguhkan pendengaran kes itu dan meminta pembelaan serta pendakwaan memfailkan hujahan lanjut berhubung isu sama ada ia mempunyai bidang kuasa untuk mendengar rayuan tersebut.

Rosmah, 70, berdepan 12 pertuduhan pengubahan wang haram berjumlah RM7,097,750 dan lima pertuduhan gagal mengisytihar pendapatannya kepada Lembaga Hasil Dalam Negeri (LHDN).

Beliau didakwa melakukan perbuatan itu di Affin Bank Berhad, Cawangan Bangunan Getah Asli, Jalan Ampang di sini antara 4 Dis 2013 dan 8 Jun 2017 dan di LHDN, Kompleks Bangunan Kerajaan, Jalan
Tuanku Abdul Halim di sini dari 1 Mei 2014 hingga 1 Mei 2018.

Sebelum ini, Mahkamah Tinggi menetapkan 15 hari bermula 12 Mei ini untuk perbicaraan kes pengubahan wang haram dan pengelakan cukai Rosmah.

Pada 1 Sept 2022, Mohamed Zaini memutuskan bahawa Rosmah bersalah atas ketiga-tiga pertuduhan rasuah berkaitan projek hibrid solar bernilai RM1.25 bilion untuk 369 sekolah luar bandar di Sarawak dan menjatuhkan hukuman penjara 10 tahun dan denda RM970 juta.

Beliau turut memerintahkan Rosmah dipenjara 30 tahun jika gagal membayar denda itu.

Bagaimanapun, Mohamed Zaini membenarkan permohonan Rosmah untuk menangguhkan pelaksanaan hukuman penjara dan denda sementara menunggu rayuannya di Mahkamah Rayuan.